text:
A Thanolo ya Lefatshe le Lesha e Nepile?
Karolo ya ntlha ya Thanolo ya Lefatshe le Lesha e ne ya gololwa ka 1950. Fa e sa le ka nako eo, batho bangwe ba ile ba akgela kgotsa ba botsa gore a Thanolo ya Lefatshe le Lesha * e nepile, ka gonne go na le dikarolo dingwe tse di farologanang le dithanolo tse dingwe tsa Baebele. Dintlha tse di latelang di ka tlhalosa mabaka a go bo go na le dipharologanyo tseo.
E tlhomame. Thanolo ya Lefatshe le Lesha e theilwe mo dipatlisisong tse di mo nakong tsa bakanoki le mekwalo ya seatla ya bogologolo e e ikanyegang go gaisa yotlhe. Go farologana le seo, King James Version ya 1611 e ne e theilwe mo mekwalong ya seatla e e neng e sa nepa ka botlalo e bile e se kgologolo jaaka e e dirisitsweng fa go ne go ranolwa Thanolo ya Lefatshe le Lesha.
E a ikanyega. Thanolo ya Lefatshe le Lesha e leka go itsise molaetsa wa ntlhantlha o o tlhotlheleditsweng ke Modimo ka boikanyegi. (2 Timotheo 3:16) Dithanolo tse dintsi tsa Baebele di latelela dingwao tsa batho go na le go ranola molaetsa wa Modimo ka boikanyegi. Ka sekai mo boemong jwa leina la Modimo, Jehofa, ba dirisa direto tse di jaaka Morena kgotsa Modimo.
Lefoko ka lefoko. Go farologana le dithanolo tse di tlhalosang molaetsa ka mafoko a mangwe, Thanolo ya Lefatshe le Lesha e ranola mafoko jaaka a ntse gore molaetsa o utlwale fela jaaka wa mo mekwalong ya ntlhantlha. Dithanolo tse di tlhalosang molaetsa wa ntlhantlha wa Baebele ka mafoko a mangwe di ka tsenyeletsa dikakanyo tsa batho kgotsa tsa tlogela dintlha tsa botlhokwa.
Pharologanyo fa gare ga Thanolo ya Lefatshe le Lesha le dithanolo tse dingwe
Dibuka tse di seyong. Dikereke tsa Roma Katoliki le Eastern Orthodox di tsenya dibuka tse go sa tlhomamisiwang gore di boammaaruri mo Dibaebeleng tsa bone. Le fa go ntse jalo, dibuka tseo di ne di sa tsenngwa mo lenaaneng la dibuka tsa Baebele tse di amogelwang jaaka Dikwalo Tse Di Boitshepo tsa Sejuda, mme seno se a gakgamatsa ja gonne Baebele ya re Bajuda ke bone ba ba neng “ba neilwe ditaelo tse di boitshepo tsa Modimo.” (Baroma 3:1, 2) Ka jalo, Thanolo ya Lefatshe le Lesha le dithanolo tse dingwe tsa motlha ono ga di a tsenyeletsa dibuka tseno tse go sa tlhomamisiwang gore di boammaaruri.
Ditemana tse di seyong. Go na le dithanolo tse di tsenyang ditemana kgotsa dipolelwana tse di seyong mo mekwalong ya seatla ya Baebele ya bogologolo, e leng sengwe se Thanolo ya Lefatshe le Lesha e sa se direng. Dithanolo tse dintsi tsa motlha ono ga di tsenye ditemana tseno, kgotsa di tlhalosa fa ditemana tseno di sa tswe mo tshedimosetsong e e ka ikanngwang. *
Go dirisa mafoko a a sa tshwaneng. Ka dinako tse dingwe go ranola lefoko ka lefoko ga go utlwale kgotsa go ka tsietsa. Ka sekai, mafoko a ga Jesu mo go Mathaio 5:3 gantsi a ranolwa jaana: “Go sego ba ba humanegileng mo moweng.”(Baebele e e Boitshepo;Tswana Central) Batho ba le bantsi ga ba tlhaloganye mafoko “humanegileng mo moweng”, fa ba bangwe ba akanya gore Jesu o ne a bua ka botlhokwa jwa go ikokobetsa kgotsa go humanega. Le fa go ntse jalo, Jesu o ne a bontsha gore boitumelo jwa mmatota bo nna gone fa re lemoga gore re tlhoka kaelo ya Modimo. Thanolo ya Lefatshe le Lesha e bontsha bokao jwa mafoko a gagwe ka nepo ka go re, “go itumela ba ba tshwenyegang ka se ba se tlhokang semoyeng.”—Mathaio 5:3. *
Dikakgelo tse di molemo tsa bakanoki ba e seng Basupi ka Thanolo ya Lefatshe le Lesha
Edgar J. Goodspeed, moranodi wa Baebele le mokanoki yo o tlotlegang, o ne a kwala jaana mo lekwalong la Sedimonthole 8, 1950 malebana le Thanolo ya Lefatshe le Lesha ya Dikwalo Tsa Bokeresete Tsa Segerika: “Ke kgatlhegela tiro ya batho ba lona, le go bo e aname mo lefatsheng lotlhe, mme ke rata thata thanolo eno e e sa gagamalang, e e sa potapoteng le e e utlwalang sentle. Nka supa gore e bontsha gore batho ba yone ba na le kitso e kgolo thata le e e molemolemo.”
Porofesa Allen Wikgren wa Yunibesithi ya Chicago o ne a re Thanolo ya Lefatshe le Lesha ke sekao sa kgatiso e e theilweng mo puong ya motlha ono e gantsi e na leng “mekwalo e e ikemetseng ya maemo a a kwa godimo” go na le go ranola e dirisa dithanolo tse dingwe.—The Interpreter’s Bible, Bolumo I, tsebe 99.
Alexander Thomson, motshwayadiphoso wa Baebele ya Boritane, o ne a akgela jaana ka Thanolo ya Lefatshe le Lesha ya Dikwalo Tsa Bokeresete Tsa Segerika: “Go bonala fa thanolo eno e le ya bakanoki ba ba nang le bokgoni le ba ba botlhale, ba ba ileng ba leka go tlhalosa se tota mokwalo wa Segerika o se bolelang go ya kafa puo ya Seesemane e kgonang go tlhalosa ka teng.”
—The Differentiator, Moranang 1952, tsebe 52.
Le fa Mokwadi Charles Francis Potter a ne a akanya gore go na le mafoko a le mmalwa a a ranotsweng ka tsela e e sa tlwaelegang, o ile a bua jaana: “Eleruri baranodi bano ba ba sa itsiweng ka maina ba ranotse mekwalo ya seatla, ya Segerika le Sehebera, ka tsela e e molemo ya botswerere jwa mokanoki.”
—The Faiths Men Live By, tsebe 300.
Le mororo Robert M. McCoy a ne a tsaya gore Thanolo ya Lefatshe le Lesha e na le dikarolo dingwe tse di sa tlwaelegang le tse di ranotsweng bontle, o ile a konela tshekatsheko ya gagwe ka gore: “Thanolo eno ya Tesetamente e Ntšha e neela bosupi jwa gore mo mokgatlhong ono [Basupi ba ga Jehofa] go na le bakanoki ba ba tshwanelegang go ka rarabolola mathata a thanolo ya Baebele ka botlhale.”
—Andover Newton Quarterly, Ferikgong 1963, tsebe 31.
Le fa Porofesa S. MacLean Gilmour a sa dumalane le tsela e ditemana dingwe di ranotsweng ka yone mo Thanolo ya Lefatshe le Lesha, o ile a amogela gore baranodi ba yone “ba na le bokgoni jo bo sa tlwaelegang mo Segerikeng.”
—Andover Newton Quarterly, Lwetse 1966, tsebe 26.
Porofesa Thomas N. Winter o ne a kwala jaana fa a sekaseka Thanolo ya Lefatshe le Lesha e e leng karolo ya Kingdom Interlinear Translation of the Greek Scriptures: “Thanolo eno ya komiti e e sa umakiwang ka leina e mo nakong tota e bile e tlhomame.”
—The Classical Journal, Moranang-Motsheganong 1974, tsebe 376.
Mokanoki mongwe wa Mohebera e bong Porofesa Benjamin Kedar wa kwa Iseraele o ne a bolela jaana ka 1989: “Fa ke ntse ke tlhatlhoba puo ya Baebele ya Sehebera le dithanolo tsa yone, gantsi ke leba mo kgatisong ya Seesemane e e bidiwang Thanolo ya Lefatshe le Lesha. Ka go dira jalo, ke bona ke tlhomamisega gangwe le gape gore buka eno e supa gore bakwadi ba yone ba lekile thata gore mokwalo wa yone o tlhaloganngwe sentle ka mo go ka kgonegang ka teng.”
Jason David BeDuhn yo e leng porofesa wa dithuto tsa bodumedi, o ne a kwala jaana morago ga go sekaseka dithanolo tsa konokono tsa Seesemane di le robongwe: “NW [Thanolo ya Lefatshe le Lesha] ke yone e e boammaaruri go gaisa tsotlhe tse ke di tlhatlhobileng.” Batho ka kakaretso le bakanoki ba Baebele ba bantsi ba akanya gore pharologanyo ya Thanolo ya Lefatshe le Lesha le dithanolo tse dingwe ke ka ntlha ya gore baranodi ba tsone ba sekametse thata mo bodumeding, mme BeDuhn ene o ne a re: “Bontsi jwa dipharologanyo tsa thanolo ya NW ke ka ntlha ya go bo e le boammaaruri thata e re ka e ranola lefoko ka lefoko ka kelotlhoko fa e ranola mafoko a ntlhantlha a bakwadi ba Tesetamente e Ntšha.”
—Truth in Translation, tsebe 163, 165.
^ ser. 2 Dikakgelo tseno di malebana le kgatiso ya Thanolo ya Lefatshe le Lesha ya Seesemane pele ga e tlhabololwa ka 2013. Thanolo ya Lefatshe le Lesha ya Setswana e theilwe mo thanolong ya Seesemane mme go ne ga dirisiwa mekwalo ya puo ya ntlhantlha go tlhomamisa gore e ranolwa ka nepo.
^ ser. 8 Ka sekai, bona New International Version le New Jerusalem Bible ya Katoliki. Ditemana tse di tsentsweng ke Mathaio 17:21; 18:11; 23:14; Mareko 7:16; 9:44, 46; 11:26; 15:28; Luke 17:36; 23:17; Johane 5:4; Ditiro 8:37; 15:34; 24:7; 28:29; le Baroma 16:24. King James Version le Douay-Rheims Version di na le mafoko a a buang ka Tharonngwe mo go 1 Johane 5:
^ ser. 9 Ka tsela e e tshwanang, thanolo ya ga J. B. Phillips e ranola mafoko a ga Jesu ka go re, “ba ba itseng gore ba tlhoka Modimo,” mme The Translator’s New Testament e dirisa polelwana e e reng, “ba ba itseng gore ba tlhoka eng semoyeng.”
Ithute mo go Oketsegileng
KE BOMANG BA BA DIRANG THATO YA GA JEHOFA GOMPIENO?
Ke ka Ntlha Yang fa Basupi ba ga Jehofa ba Ile ba Gatisa Thanolo ya Lefatshe le Lesha?
Ke eng se se dirang gore thanolo eno e farologane le tse dingwe?


c: text/html

text:
BASHA BA BOTSA JAANA
Nka Dirang fa Batho ba Bua ka Nna?
Lebaka la go bo go utlwisa botlhoko
Ka dinako dingwe tshebo e a bo e le e e utlwisang botlhoko—ka sekai, maaka a motho o a bong a leka ka boomo go go senya leina ka one. Mme le fa tshebo e se masisi go le kalo, e sa ntse e ka utlwisa botlhoko—segolobogolo fa e anamisiwa ke motho yo o neng o akanya gore o atamalane le ene!—Pesalema 55:12-
“Ke ne ka utlwalela gore tsala ya me e ne e nja direthe e re ga ke amege ka batho ba bangwe. Seo se ile sa nkutlwisa botlhoko tota! Ke ne ke sa tlhaloganye lebaka la go bo a ne a ka bua jalo.”—Ashley.
Boammaaruri: Go sa kgathalesege gore motho yo o go sebang ke tsala e o atamalaneng le yone kgotsa nnyaa, ga go monate go itse gore batho ba bangwe ba bua dilo tse di sa siamang ka wena.
Ka maswabi—ga se ka metlha o ka go thibelang
Go na le mabaka a le mantsi a a ka dirang gore batho ba bue ka wena, a a akaretsang ano:
Go kgatlhegela ba bangwe ka tsela ya mmatota. Batho ke dibopiwa tse di botsalano. Ka jalo, go tlwaelegile gore re bue le ba bangwe (re bo re bue ka ba bangwe). Tota e bile Baebele e re kgothaletsa “go kgatlhegela” ba bangwe.—Bafilipi 2:4.
“Batho ke bone ba gantsi go kgatlhang go bua ka bone!”
—Bianca.
“Go bua boammaaruri fela, ke rata go itse gore go diragalang mo matshelong a batho ba bangwe le go bolelela ba bangwe ka gone. Ga ke itse gore ke eng fa ke dira jalo—mme go monate.”—Katie.
Go borega. Mo metlheng ya ditiragalo tsa Baebele, go ne go na le batho ba ba neng ba “sa dirise nako ya bone ya boiketlo mo go sepe fa e se go bolela sengwe kgotsa go reetsa sengwe se sesha.” (Ditiro 17:21) Go ntse fela jalo le gompieno!
“Ka dinako tse dingwe fa go sa diragale sepe se se kgatlhang, batho ba a se itlhamela e le gore ba nne le sengwe se ba buang ka sone.”—Joanna.
Go sa itshepe. Go a utlwala go bo Baebele e tlhagisa ka mokgwa wa go ipapisa le batho ba bangwe. (Bagalatia 6:4) Ka maswabi, batho bangwe ba lepalepana le go sa itshepe ka go anamisa tshebo e e sa siamang.
“Tshebo e e sa siamang e senola sengwe ka motho yo o e anamisang. Gantsi e kaya gore ka tsela nngwe o tswela motho yo a mo sebang pelo. O anamisa magatwe gore a ikutlwe botoka, a akanye gore o botoka mo mothong yoo.”—Phil.
Boammaaruri: O rata kgotsa o sa rate, batho ba tla bua ka ba bangwe—go akaretsa le wena.
Se se molemo—ga go tlhoke go go utlwisa botlhoko
Gongwe o ka se kgone go thibela gore batho ba sebe ka wena, mme gone o ka tlhopha gore o tla go tsibogela jang. Fa o lemoga gore go na le magatwe a a tletsetletseng ka ga gago, go na le dilo di ka nna pedi tse o ka tlhophang go di dira.
TLHOPHO 1: Tlhokomologa. Gantsi selo se se molemo se o ka se dirang ke go itlhokomolosa magatwe ao—segolobogolo fa magatwe ao e se a sepe. Dirisa kgakololo eno ya Baebele: “O se ka wa itlhaganelela go kgopisega mo moyeng wa gago.”
“Go ne go na le magatwe a gore ke ratana le mosimane mongwe
—motho yo ke neng ke ise ke tsamaye ke kopane le ene! E ne e le ditlontlokwane tota, ka jalo ke ne ka itshegela fela.”—Elise.
“Tsela e e molemo ya go lwantsha tshebo ke go itirela leina le lentle. Le fa go ka buiwa dilo tse di bosula ka ga gago, fa o na le leina le lentle, ga se gantsi batho ba ka di dumelang. Batho ba tla iponela se e leng boammaaruri ka wena.”—Allison.
Ntlha e o ka e dirisang: Kwala (1) se se builweng ka ga gago le (2) kafa se dirileng gore o ikutlwe ka gone. Fa o sena ‘go buela mo pelong ya gago,’ go ka nna motlhofo gore o lebale ka kgang eo.
TLHOPHO 2: Bua le motho yo o simolotseng tshebo eo. Ka dinako tse dingwe, o ka nna wa akanya gore dilo tse di builweng ka wena di masisi thata mo o tlhokang go bua le motho yo o di buileng.
“Fa o ya go bua le motho yo o sebang ka wena, a ka lemoga gore dilo tse a di buang ka batho di feleletsa di fitlhile kwa ditsebeng tsa bone. E bile o ka itlhatswa leina mme gongwe o rarabolole bothata joo.”—Elise.
Pele o ya go bua le motho yo o go sebileng, sekaseka melaometheo e e latelang ya Baebele mme o ipotse dipotso tse di fa thoko ga yone.
“Fa ope a fetola kgang pele a e utlwa, seo ke boeleele mo go ene le matlhabisa ditlhong.” (Diane 18:13) ‘A tota ke itse dintlha tsotlhe? A go ka direga gore motho yo o mpoleletseng ka tshebo eo o ne a sa tlhaloganye se a se utlwileng ka nna?’
“Nna bonako go utlwa, bonya go bua, bonya go shakgala.” (Jakobe 1:19) ‘A go tla bo go siame go ya go bua le motho yo o ntshebileng gone jaanong? A ke tlhomamisegile gore ke tla bua ka kgang eno ke sa feteletse dilo? A kgotsa go tla nna botoka go letla nakonyana e fete gore ke letle maikutlo a me go ritibala?’
“Tshwara ba bangwe ka tsela e o batlang ba go tshwara ka yone.” (Mathaio 7:
12, NET Bible) ‘Fa e ne e le nna ke sebileng mongwe, ke ne ke tla batla gore motho yoo a bue le nna jang? Ke ne nka rata go tlotla ka kgang eno mo maemong a a ntseng jang? Go ne go ka nna molemo go dirisa mafoko afe le go itshwara ka tsela efe?’
Ntlha e o ka e dirisang: Pele ga o ka ya go bua le motho yo o go sebileng, kwala se o ikaeletseng go se bua. Go tswa foo leta beke kgotsa tse pedi, o bo o bala gape se o se kwadileng mme o bone gore a o tlhoka go dira diphetogo. Gape bua le motsadi wa gago kgotsa tsala e e godileng ka se o ikaeletseng go se dira, mme o kope kgakololo ya gagwe.
Boammaaruri: Fela jaaka go ntse ka dilo tse dintsi mo botshelong, go sebiwa ke sengwe ke o ka se kgoneng go se laola. Mme seo ga se kaye gore go tshwanetse go go laola!

robotstxt: allowed

filter: keep


text:
POLELO 36
Namane ya Gauta
IJA! Jaanong batho ba dirang? Ba rapela namane! Goreng ba dira jalo?
Fa Moshe a diega kwa godimo ga thaba, batho ba re: ‘Ga re itse gore Moshe o diragaletswe ke eng. Jaanong a re itireleng modimo o o tla re etelelang pele go re ntsha mo lefatsheng leno.’
Mogolowe Moshe e bong Arone a re: ‘Go siame. Rolang manyena a lona a gauta, mme lo a tlise kwano.’ Fa batho ba a rola, Arone o gakolosa manyena ao a bo a dira namane ya gauta ka one. Mme batho ba re: ‘Yono ke Modimo wa rona, yo o re ntshitseng kwa Egepeto!’ Go tswa foo, Baiseraele ba dira mokete o mogolo, mme ba obamela namane ya gauta.
Fa Jehofa a bona seno, o galefa fela thata. Ka jalo, o raya Moshe a re: ‘Itlhaganele, o fologe. Batho ba dira bosula jo bogolo. Ba lebetse melao ya me mme ba obamela namane ya gauta.’
Moshe o itlhaganelela kwa tlase ga thaba. Mme fa a atamela, seno ke se a se bonang. Batho ba a opela e bile ba a bina ba ntse ba dikologa namane ya gauta! Moshe o galefile thata mo a latlhelang maje a mabedi a a sephaphathi fa fatshe a go kwadilweng melao mo go one, mme a a thubega a bo a nna dikarolwana tse dintsintsi. Go tswa foo, o tsaya namane ya gauta a bo a e gakolosa. Mme o a e sila gore e sale e le bupi.
Batho ba dirile selo se se bosula tota. Ka jalo, Moshe o bolelela banna bangwe gore ba tseye ditšhaka tsa bone. A bo a re: ‘Batho ba ba bosula ba ba neng ba obamela namane ya gauta ba tshwanetse go swa.’ Mme banna bano ba bolaya batho ba le 3 000 ! A seno ga se re bontshe gore re tshwanetse go nna kelotlhoko gore re obamele Jehofa a le nosi fela, mme re se ka ra obamela medimo ya maaka?


text:
Goreng lo sa Keteke Keresemose?
Dikgopolo tse di tlwaelegileng tse di seng boammaaruri
Se se seng boammaaruri: Basupi ba ga Jehofa ga ba keteke Keresemose ka gonne ga ba dumele mo go Jesu.
Boammaaruri: Re Bakeresete. Re dumela gore re ka bolokwa fela ka Jesu Keresete.—Ditiro 4:12.
Se se seng boammaaruri: Lo kgaoganya malapa ka go ruta maloko a lona gore a se ka a keteka Keresemose.
Boammaaruri: Re amega thata ka malapa e bile re dirisa Baebele go thusa batho go nna le malapa a a nonofileng.
Se se seng boammaaruri: Lo fetwa ke moya o o nnang gone ka Keresemose wa bopelotshweu, wa kagiso mo lefatsheng le wa go eleletsa batho dilo tse di molemo.
Boammaaruri: Letsatsi le letsatsi re lwela go nna pelotshweu le go tshela le batho ka kagiso. (Diane 11:25; Baroma 12:18) Ka sekai, tsela e re tshwarang dipokano tsa rona le e re dirang tiro ya go rera ka yone e dumalana le taelo ya ga Jesu e e reng: “
Lo amogetse mahala, nayang mahala.” (Mathaio 10:8) Mo godimo ga moo, re bontsha batho gore Bogosi jwa Modimo ke jone fela re ka solofelang gore bo tla tlisa kagiso ya mmatota mo lefatsheng.—Mathaio 10:7.
Ke ka ntlha yang fa Basupi ba ga Jehofa ba sa keteke Keresemose?
Jesu o ne a laela gore re gopole loso lwa gagwe e seng botsalo jwa gagwe.—Luke 22:19, 20.
Baaposetoloi ba ga Jesu le barutwa ba bogologolo ba ne ba sa keteke Keresemose. The New Catholic Encyclopedia ya re “
moletlo wa Botsalo o simologile ka 243 [C.E.] kgotsa morago ga foo,” dingwaga di feta lekgolo morago ga loso lwa moaposetoloi wa bofelo.
Ga go na bosupi bope jwa gore Jesu o tshotswe ka December 25; letlha le a tshotsweng ka lone ga le a kwalwa mo Baebeleng.
Re dumela gore Modimo ga a amogele Keresemose ka gonne e simologile kwa meetlong le kwa dingwaong tsa boheitane.—2 Bakorintha 6:17.
Ke eng fa lo itetla go se ratiwe ke batho ka go se keteke Keresemose?
Batho ba le bantsi ba sa ntse ba keteka Keresemose le fa ba itse gore e simologile kwa boheitaneng le gore ga e umakwe gope mo Baebeleng. Batho bao ba ka botsa jaana: Ke eng fa Bakeresete ba tlhopha go farologana le batho ba bangwe jaana? Ke eng fa ba tsaya kgang eno masisi thata?
Baebele e re kgothaletsa gore re akanye, re dirise ‘
maatla a rona a go akanya.’ (Baroma 12:1, 2) E re ruta gore re anaanele boammaaruri. (Johane 4:23, 24) Ka jalo, le fa re amega ka gore batho ba re leba jang, re kgomarela melaometheo ya Baebele tota le fa seo se kaya gore re ka se ratiwe ke batho ba bangwe.
Le fa rona re tlhopha gore re se ka ra keteka Keresemose, re tlotla tshwanelo e mongwe le mongwe a nang le yone ya go itirela tshwetso mo kgannyeng eno. Ga re itshunye nko mo meketeng ya Keresemose e batho ba bangwe ba e dirang.


text:
DINTLHA TSE DI OKETSEGILENG
Boammaaruri ka Rara, Morwa le Moya o o Boitshepo
BATHO ba ba dumelang thuto ya Tharonngwe ba bolela gore Modimo ke batho ba le bararo—Rara, Morwa le Moya o o Boitshepo. Ba bolela gore batho ba bararo bano ba a lekana, mongwe le mongwe wa bone ke mothata yotlhe e bile ka boraro jwa bone ga ba na tshimologo. Ka jalo, go ya ka thuto eno ya Tharonngwe, Rara ke Modimo, Morwa ke Modimo le Moya o o Boitshepo ke Modimo, mme Modimo a ntse a le mongwe fela.
Batho ba le bantsi ba ba dumelang Tharonngwe ba tlhalosa gore ga ba kgone go tlhalosa thuto eno. Le fa go ntse jalo, ba ka nna ba bo ba dumela gore gone e a rutwa mo Baebeleng. Le fa go ntse jalo, go botlhokwa go ela tlhoko gore lefoko “Tharonngwe” ga le tlhage gotlhelele mo Baebeleng. A mme kgopolo ya Tharonngwe yone e teng mo Baebeleng? Go araba potso eno, mma re lebe temana e batho ba ba dumelang thuto eno ya Tharonngwe ba ratang go e nopola go leka go tshegetsa kgopolo eno.
“LEFOKO E NE E LE MODIMO”
Johane 1:1 e tlhalosa jaana: “E rile mo tshimologong Lefoko a bo a ntse a le yo, mme Lefoko a bo a ntse a na le Modimo, mme Lefoko ya bo e le ene Modimo.” (Baebele e e Boitshepo) Moragonyana mo go yone kgaolo eno, moaposetoloi Johane o bontsha sentle gore “Lefoko” yono ke Jesu. (Johane 1:14) Le fa go ntse jalo, e re ka Lefoko a bidiwa Modimo, bangwe ba swetsa ka go re, Morwa le Rara ba tshwanetse ba bo ba le karolo ya Modimo a le mongwe fela.
Gakologelwa gore temana eno ya Baebele e simolotse pele e kwadilwe ka Segerika. Moragonyana, baranodi ba ile ba ranolela mokwalo wa Segerika mo dipuong tse dingwe. Le fa go ntse jalo, baranodi ba le bantsi ba Baebele ga ba ka ba dirisa polelo e e reng “Lefoko e ne e le Modimo.” Ka ntlha yang? Morago ga go sekaseka Segerika sa Baebele, baranodi bano ba ile ba konela ka gore polelo e e reng “Lefoko e ne e le Modimo” e tshwanetse go ranolwa ka tsela e e farologaneng. Jang? Leba dikai di le mmalwa tse di latelang: “Logos [Lefoko] e ne e le motho wa bomodimo.” (A New Translation of the Bible) “Lefoko e ne e le modimo.” (The New Testament in an Improved Version) “Lefoko o ne a na le Modimo e bile a tshwana le ene.” (The Translator’s New Testament ) Go ya ka dithanolo tseno, Lefoko ga se Modimo ka boene. * Go na le moo, ka ntlha ya boemo jwa gagwe jo bo fetang jwa dibopiwa tsotlhe tse dingwe tsa ga Jehofa, Lefoko o bidiwa “modimo.” Mo kgannyeng eno, lefoko “modimo” le kaya “yo o nonofileng.”
BATLA DINTLHA TSE DI OKETSEGILENG
Batho ba le bantsi ga ba itse Segerika sa Baebele. Ka jalo, o ka itse jang gore tota moaposetoloi Johane o ne a raya goreng? Akanya ka sekai seno: Morutabana kwa sekolong o tlhalosetsa baithuti thuto nngwe e e rileng. Morago ga moo, baithuti ba e tlhaloganya ka ditsela tse di sa tshwaneng. Baithuti bano ba ka rarabolola bothata joo jang? Ba ka nna ba kopa morutabana gore a ba neye tshedimosetso e e oketsegileng. Ga go pelaelo gore go batla dintlha tse di oketsegileng go tla ba thusa go e tlhaloganya botoka. Ka tsela e e tshwanang, gore re tlhaloganye bokao jwa Johane 1:1, o ka leba mo Efangeleng ya ga Johane go bona tshedimosetso e e oketsegileng ka boemo jwa ga Jesu. Go ithuta dintlha tse di oketsegileng mo kgannyeng eno go tla go thusa gore o bone karabo e e siameng.
Ka sekai, ela tlhoko gore Johane o kwala gape a reng mo kgaolong 1, temana ya 18: “Ga go na motho ope yo o kileng a bona Modimo [Mothatayotlhe] ka nako epe.” Le fa go ntse jalo, batho ba bone Jesu, e leng Morwa, ka gonne Johane a re: “Lefoko [Jesu] a tla a nna nama, mme a aga mo go rona, mme ra bona kgalalelo ya gagwe.” (Johane 1:14, Baebele e e Boitshepo) Ka jalo, go ka tla jang gore Morwa a nne karolo ya Modimo Mothatayotlhe? Gape, Johane o tlhalosa gore Lefoko o ne “a na le Modimo.” Motho a ka nna le motho yo mongwe jang mme gape a ntse a le ene motho yoo? Gape, jaaka go kwadilwe mo go Johane 17:3, Jesu o dira pharologanyo e e bonalang sentle fa gare ga gagwe le Rraagwe wa selegodimo. O bitsa Rraagwe a re ke “Modimo yo o esi wa boammaaruri.” Mme go ela kwa bokhutlong jwa Efangele ya gagwe, Johane o sobokanya kgang eno ka go re: “Tseno di kwadilwe gore lo tle lo dumele gore Jesu ke Keresete Morwa Modimo.” (Johane 20:31) Ela tlhoko gore Jesu o bidiwa Morwa Modimo, e seng Modimo. Tshedimosetso e e oketsegileng eno e e leng mo Efangeleng ya ga Johane e bontsha kafa Johane 1:1 e tshwanetseng go tlhaloganngwa ka gone. Jesu, e leng Lefoko, ke “modimo” ka tlhaloganyo ya gore o na le boemo jo bo kwa godimo mme ga bo lekane le jwa Modimo Mothatayotlhe.
SEKASEKA DINTLHA GO BONA GORE A DI BOAMMAARURI
Akanya gape ka sekai sa morutabana kwa sekolong le baithuti ba gagwe. A re tseye gore go na le bangwe ba ba sa ntseng ba na le dipelaelo, le fa ba sena go utlwa dintlha tse dingwe gape tse morutabana a neng a di dirisa go ba tlhalosetsa. Ke eng se ba ka se dirang? Ba ka kopa morutabana yo mongwe gore a ba tlhalosetse kgang eno go ya pele. Fa morutabana wa bobedi a tlhalosa thuto eo ka tsela e wa ntlha a e tlhalositseng ka yone, baithuti ba le bantsi ba ka nna ba simolola go tlhatswega pelo. Ka tsela e e tshwanang, fa e le gore ga o tlhomamisege ka se mokwadi wa Baebele e bong Johane a neng a se bua fa a tlhalosa tsela e Jesu le Modimo Mothatayotlhe ba amanang ka yone, o ka nna wa bala buka ya mokwadi yo mongwe gape wa Baebele go bona dintlha tse di oketsegileng. Ka sekai, ela tlhoko gore Mathaio o ne a kwala a reng. O nopola mafoko a ga Jesu fa a ne a bua ka bokhutlo jwa tsamaiso eno ya dilo, a re: “Ka ga letsatsi leo le ura eo ga go na ope yo o itseng, le fa e le baengele ba magodimo kgotsa Morwa, fa e se Rara fela.” (Mathaio 24:36) Mafoko ano a tlhomamisa jang gore Jesu ga se Modimo Mothatayotlhe?
Jesu a re Rara o itse dilo di le dintsi go feta Morwa. Le fa go ntse jalo, fa e le gore Jesu ke karolo ya Modimo Mothatayotlhe, o ne a tla itse dilo tsotlhe tse Rara a di itseng. Ka jalo, seno se bontsha gore Morwa le Rara ga ba lekane. Le fa go ntse jalo, batho bangwe bone ba re: ‘Jesu o ne a na le matshelo a mabedi. Fano, o ne a bua e le motho.’ Le fa go ka tswa go ne go ntse jalo, go tweng ka moya o o boitshepo? Fa e le gore le one ke karolo ya Modimo a le mongwe fela e leng Rara, ke ka ntlha yang fa Jesu a sa bolele gore le one o itse dilo tse Rara a di itseng?
Fa o ntse o tswelela o ithuta Baebele, o tla tlwaelana le ditemana di le dintsi tsa Baebele tse di buang ka kgang eno. Di re bolelela boammaaruri ka Rara, Morwa le moya o o boitshepo.—Pesalema 90:2; Ditiro 7:55; Bakolosa 1:15.
^ ser. 3 Go bona motlotlo o o tlhalosang Johane 1:1, bona tsebe 24-25 mo makasineng wa Tora ya Tebelo ya November 1, 2008 o o gatisitsweng ke Basupi ba ga Jehofa.


text:
Ditsela Tsa go Bona Boitumelo mo Lelapeng
Bua le Bana ba Gago ka Tlhakanelodikobo
Alicia, * mosha mongwe wa dingwaga tsa bolesome, a re: “Ka dinako tse dingwe ke swegaswega go itse sengwe ka tlhakanelodikobo, mme ke akanya gore fa nka botsa batsadi ba me dipotso, ba tla tsaya gore ke ka tswa ke dira sengwe se se duleng mo tseleng.”
Inez, mmaagwe Alicia, a re: “Nka rata go ipha nako ya go tlotla le morwadiake ka tlhakanelodikobo, mme o nna a tshwaregile. Ga a nke a nna le nako ya go tlotla.”
GOMPIENO ditshwantsho tsa tlhakanelodikobo di gongwe le gongwe—mo thelebisheneng, mo difiliming e bile di manegilwe mo mamating a phasalatso. Go lebega batsadi le bana e le bone fela ba sa ntseng ba palelwa ke go buisana ka kgang eno. Mosha mongwe wa dingwaga tsa bolesome yo o bidiwang Michael wa kwa Canada a re: “E kete batsadi ba ka bo ba itse gore go thata jang e bile go tlhabisa ditlhong jang go bua le bone ka tlhakanelodikobo. Go motlhofo go bua le tsala.”
Fela jaaka bana, gantsi batsadi ba okaoka go bua le bana ba bone ka tlhakanelodikobo. Morutisi wa tsa botsogo e bong Debra W. Haffner o bolela jaana mo bukeng ya gagwe ya Beyond the Big Talk: “Batsadi ba le bantsi ba ne ba mpolelela gore ba reketse bana ba bone buka e e buang ka diphetogo tsa bosha, ba bo ba e tlogela mo kamoreng ya ngwana yo o iseng a tsene mo dingwageng tsa bolesome, mme ba se ka ba tlhola ba tlotla ka yone gape.” Haffner a re bana ba tsaya seno se raya gore: “Re batla gore lo itse ka mebele ya lona le ka tlhakanelodikobo; mme ga re batle go bua le lona ka tsone.”
Fa o le motsadi, o tshwanetse go leba dilo ka tsela e e farologaneng. Ruri go botlhokwa thata gore o bue le bana ba gago ka tlhakanelodikobo. Akanya ka mabaka ano a mararo:
- Tsela e batho ba tlhalosang tlhakanelodikobo ka yone e fetogile. James wa dingwaga tse 20 a re: “Tlhakanelodikobo ga e tlhole e tlhalosiwa fela e le go kopana ga monna le mosadi ba ba nyalaneng. Jaanong go na le tlhakanelodikobo ya molomo, tlhakanelodikobo ya marago le tlhakanelodikobo ka khomputara—tota le tlhakanelodikobo ya go romelelana melaetsa le ditshwantsho tse di hepisang ka founo ya selula.”
- Bana ba gago ba ka nna ba utlwa tshedimosetso e e seng yone ba sa le bannye. Mmè mongwe yo o bidiwang Sheila a re: “Ba tla utlwa ka tlhakanelodikobo fela fa ba simolola go tsena sekolo, mme ga ba kitla ba e leba ka tsela e o batlang ba e leba ka yone.”
- Bana ba gago ba na le dipotso ka tlhakanelodikobo mme gongwe ba ka se simolole go tlotla le wena ka kgang eno. Ana wa dingwaga tse 15 wa kwa Brazil a re: “Tota ga ke itse gore nka simolola jang go tlotla le batsadi ba me ka tlhakanelodikobo.”
Tota go bua le bana ba gago ka tlhakanelodikobo ke karolo ya boikarabelo jo Modimo a go neileng jone jaaka motsadi. (Baefeso 6:4) Ke boammaaruri gore go tlotla ka kgang eno go ka nna thata mo go wena le mo go bone. Mme le fa go ntse jalo, basha ba le bantsi ba dumalana le Danielle wa dingwaga tse 14 yo o reng: “Re batla gore batsadi ba rona e nne bone ba re rutang ka tlhakanelodikobo, e seng morutabana mongwe kgotsa thulaganyo nngwe ya thelebishene.” O ka buisana jang le bana ba gago ka kgang eno e e thata mme e le botlhokwa? *
Bua le Bone Go ya Ka Dingwaga Tsa Bone
Basha ba simolola go utlwa ka tlhakanelodikobo ba sa le bannye, ntle le fa e le gore ga ba kopane le batho. Se se tshwenyang le go feta ke gore mo ‘metlheng eno ya bofelo,’ batho ba ba boikepo ba “sulafalela pele.” (2 Timotheo 3:1, 13) Ka maswabi, bana ba le bantsi ba sotliwa ke bagolo ka tlhakanelodikobo.
Ka jalo go botlhokwa gore o simolole go ruta bana ba gago fa ba sa le bannye. Mmè mongwe wa kwa Jeremane yo o bidiwang Renate a re: “Fa o leta gore ba tsene mo dingwageng tsa bolesome ba ka nna ba se ka ba tlotla le wena ba phuthologile ka ntlha ya diphetogo tsa bosha.” Selo sa botlhokwa ke go naya bana tshedimosetso e e tshwanetseng dingwaga tsa bone.
Ba ba iseng ba tsene sekolo:
Tlhoma mogopolo mo go ruteng bana maina a a tshwanetseng a dirwe tsa tlhakanelodikobo, mme o gatelele gore ga di a tshwanela go tshwarwa ke ope. Mmè mongwe wa kwa Mexico yo o bidiwang Julia a re: “Ke simolotse go ruta morwaake fa a ne a na le dingwaga di le tharo. Ke ne ke tshwenngwa thata ke go itse fela gore barutabana, batho ba ba tlhokomelang bana kgotsa bana ba bagolwane mo go ene ba ka mo utlwisa botlhoko. O ne a tshwanetse go itse gore a ka itshireletsa jang.”
LEKA SENO: Ruta ngwana wa gago gore a bontshe a sa okaoke gore ga a batle fa mongwe a leka go tshameka ka dirwe tsa gagwe tsa tlhakanelodikobo. Ka sekai, o ka nna wa ruta ngwana wa gago gore a re: “Ntlogele! Ke ya go bolela!” Tlhomamisetsa ngwana wa gago gore go molemo go bolela—tota le fa motho a mo solofetsa dimpho kgotsa a mo tshosetsa. *
Ba ba mo sekolong sa poraemari:
Dirisa dingwaga tseno go oketsa kitso ya ngwana wa gago kgato ka kgato. Rre mongwe yo o bidiwang Peter o akantsha jaana: “Pele ga o ka bua le ene, leka go bona gore o setse a itse eng le gore a a ka rata go itse mo go oketsegileng. O se ka wa mo pateletsa go tlotla. Go ka nna ga itlela fela fa e le gore o tlhola o ipha nako ya go tlotla le bana ba gago.”
LEKA SENO: Tlotla le bone ka bokhutshwane gangwe le gape go na le go tlotla le bone gangwe fela mme e le ka lobaka lo loleele. (Duteronome 6:6-9) Fa o dira jalo, o ka se imetse bana ba gago ka dilo tse dintsi. Mo godimo ga moo, fa ba ntse ba gola ba tla nna le tshedimosetso e ba tlhokang go e itse go ya ka dingwaga tsa bone.
Ba ba simololang dingwaga tsa bosha:
Eno ke nako ya go tlhomamisa gore ngwana wa gago o na le kitso e e lekaneng ka kgang ya tlhakanelodikobo malebana le mmele, maikutlo le boitsholo. Ana wa dingwaga tse 15 yo o umakilweng pelenyana a re: “Basimane le basetsana kwa sekolong se ke tsenang kwa go sone ba setse ba tlhakanela dikobo e le go itlosa bodutu fela. Ke akanya gore e re ka ke le Mokeresete, ke tlhoka kitso e e lekaneng ka kgang eno. Le fa go bua ka tlhakanelodikobo go tlhabisa ditlhong, ke tshwanetse go itse ka yone.” *
Tlhagiso: Bana ba dingwaga tsa bolesome ba ka tshaba go botsa dipotso ka gonne ba boifa gore batsadi ba bone ba tla belaela gore ba dira boitshwaro jo bo sa siamang. Rre mongwe yo o bidiwang Steven o ne a lemoga seo. A re: “Morwaarona o ne a okaoka go tlotla ka tlhakanelodikobo. Mme morago re ne ra lemoga gore o ne a akanya gore re belaela boitshwaro jwa gagwe. Re ne ra mo tlhalosetsa gore re ne re sa tlotle ka dikgang tseno ka gonne re mmelaela; re ne re batla go tlhomamisa fela gore o na le kitso e e lekaneng go mo thusa go emelana le tlhotlheletso e e bosula.”
LEKA SENO: Mo boemong jwa go tlhoma ngwana wa gago yo o tsenang mo dingwageng tsa bolesome ka dipotso tse di malebana le kgang nngwe e e amanang le tlhakanelodikobo, mmotse gore bana ba ba tsenang sekolo le ene ba akanyang ka tlhakanelodikobo. Ka sekai, o ka nna wa re: “Batho ba le bantsi gompieno ba akanya gore tota tlhakanelodikobo ya molomo ga se tlhakanelodikobo. A bana ba o tsenang sekolo le bone ba akanya jalo?” Dipotso tse di ntseng jalo di ka dira gore ngwana wa gago yo o tsenang mo dingwageng tsa bosha a phuthologe mme a ntshe maikutlo a gagwe.
Se se Ka Thusang Gore Go se Ka ga Nna Thata go Tlotla
Gone ke boammaaruri gore go tlotla le bana ba gago ka tlhakanelodikobo e ka nna sengwe sa dilo tse di thata tse o tla tshwanelwang ke go di dira jaaka motsadi. Mme maiteko a o a dirang a tla nna le maduo a a molemo. Mmè mongwe yo o bidiwang Diane a re: “Fa nako e ntse e tsamaya, go tlotla ka tlhakanelodikobo le ngwana wa gago ga go kitla go nna thata, mme tota go ka dira gore lo atamalane thata.” Steven yo o nopotsweng pelenyana o dumalana le mafoko ao. A re: “Go nna motlhofo go tlotla ka dikgang tse di thata jaaka tlhakanelodikobo fa e le gore lo itlwaeditse go tlotla lo phuthologile ka kgang nngwe le nngwe fela e e tsogang mo lapeng.” Mme o oketsa jaana: “Ga se gore go ka se nne thata gotlhelele mme go botlhokwa gore ba lelapa la Bokeresete ba buisane ba gololesegile.”
^ ser. 3 Maina a a dirisitsweng mo setlhogong seno a fetotswe.
^ ser. 11 Setlhogo seno se tla tlhalosa kafa go leng botlhokwa ka gone gore o tlotle le bana ba gago ka tlhakanelodikobo. Setlhogo se se tla gatisiwang mo nakong e e tlang se tla tlhalosa kafa o ka ba rutang maitsholo a mantle ka teng fa lo ntse lo tlotla ka kgang eno.
^ ser. 16 E tserwe mo go tsebe 171 mo bukeng ya Ithute mo Morutising yo Mogolo, e e gatisitsweng ke Basupi ba ga Jehofa.
^ ser. 19 Fa o tlotla le ngwana wa gago yo o tsenang mo dingwageng tsa bosha, dirisa dikgaolo 1-5, 28, 29 le 33 tsa buka ya Dipotso Tse Basha Ba Di Botsang—Dikarabo Tse Di Nang le Tharabololo, e e gatisitsweng ke Basupi ba ga Jehofa.
IPOTSE JAANA . . .
Bala dikakgelo tse di latelang tsa basha go tswa mo dinageng tse di farologaneng, mme o ipotse dipotso tse di kwadilweng kafa tlase ga dikakgelo tseo.
“Batsadi ba me ba re ke bale ditlhogo tse di buang ka tlhakanelodikobo mme fa ke na le dipotso ke ba botse tsone. Ke eletsa e kete ba ka bo ba nna ba tlotla le nna ka tlhakanelodikobo.”—Ana, Brazil.
O akanya gore ke ka ntlha yang fa go le botlhokwa gore o se ka wa naya ngwana wa gago dibuka tse di buang ka tlhakanelodikobo o bo o mo tlogela fela gore a ipalele?
“Ke itse dilo di le dintsi tse di sa siamang tsa tlhakanelodikobo tse batho ba di dirang—tse ke akanyang gore Rre ga a itse sepe ka tsone. A ka gamarega fa nka mmotsa ka tsone.”—Ken, Canada.
Ke dilo dife tse di ka dirang gore ngwana wa gago a tshabe go bua le wena ka dilo tse a tshwenyegileng ka tsone?
“Fa ke sena go ipeta pelo ke bo ke botsa batsadi ba me sengwe ka tlhakanelodikobo, ba ne ba mpotsa jaana e kete ba a ntatofatsa, ‘Go tla jang gore o botse potso eno? A go na le sengwe se o se dirileng?’”—Masami, Japane.
Fa ngwana wa gago a go botsa sengwe ka tlhakanelodikobo, tsela e o itshwarang ka yone e ka dira jang gore a phuthologe go tlotla le wena mo nakong e e tlang kgotsa a thatafalelwe ke go dira jalo?
“Go ne go ka nna botoka fa batsadi ba me ba ne ba ka ntlhomamisetsa gore fa ba ne ba le kana ka nna le bone ba ne ba botsa dipotso tseo e bile ga ba gakgamadiwe ke go bo ke di botsa.”—Lisette, France.
O ka dira jang gore ngwana wa gago a bue le wena a phuthologile ka tlhakanelodikobo?
“Mmè o ne a tle a mpotse dipotso ka tlhakanelodikobo—mme a dira jalo a ole makgwafo. Ke tsaya gore go botlhokwa go dira jalo gore ngwana a se ka a ikutlwa e kete o a latofadiwa.”—Gerald, France.
O buisa ngwana wa gago jang fa o tlotla le ene ka tlhakanelodikobo? A o tlhoka go dira diphetogo dingwe?


text:
JW Broadcasting
JW Broadcasting e kgona go thusa lelapa gore le nne le tumelo mo Modimong. Leba dithulaganyo tse di rekotilweng go tswa kwa setudiong sa JW Broadcasting mmogo le dibidio tse dingwe tse di tlhophilweng go tswa mo websiteng ya jw.org. Leba mananeo a a gasiwang letsatsi lotlhe mo karolong ya Se se Tshamekang kgotsa batla dibidio o dirisa karolo ya Dibidio Tse di Farologaneng. Tsena mo karolong ya Tse di Reediwang fa o batla go reetsa dithulaganyo tse di farologaneng tse di jaaka mmino le diterama tsa mmalo wa Baebele.
O ka leba JW Broadcasting mo Internet o dirisa khomputara, tablet kgotsa difouno tsa bosheng o dirisa aterese ya tv.jw.org. O ka di leba mo thelebisheneng o dirisa Amazon Fire TV, Apple TV, kgotsa Roku digital media player.
Dikarolo Tsa JW Broadcasting
Ithute ditsela tsa go dirisa didirisiwa tsa rona ka botlalo.
Tsenya App ya JW Broadcasting mo Apple TV
Latela dikgato tseno fa o tsenya Apple TV le fa o tsenya software ya JW Broadcasting.
Go Leba JW Broadcasting mo Apple TV
Latela ditaelo tseno fa o batla go leba JW Broadcasting mo Apple TV.
Leba Dibidio mo Apple TV
Tsela ya go dirisa Apple TV go bona dibidio, go di tshameka jaaka o batla, go leba dibidio tsa bosheng le tse di gone.
Reetsa Dikgatiso Tsa Mantswe Fela mo Apple TV
Tsela ya go dirisa app ya Apple TV go reetsa dikgatiso tsa mantswe fela le go tlhopha gore o batla go di reetsa jang.
Dipotso Tse Gantsi di Bodiwang ka JW Broadcasting (Apple TV)
Bona dikarabo tsa dipotso tse gantsi di bodiwang.
Tsenya App ya JW Broadcasting mo Amazon Fire TV
Latela dikgato tseno fa o tsenya Amazon Fire TV le software ya JW Broadcasting.
Leba Dibidio mo Amazon Fire TV
Latela ditaelo tseno fa o batla go leba mananeo a a farologaneng mo Amazon Fire TV.
Leba Dibidio mo Amazon Fire TV
Tsela ya go dirisa Amazon Fire TV go bona dibidio, go di tshameka jaaka o batla, go leba dibidio tsa bosheng le tse di gone.
Reetsa Dikgatiso Tsa Mantswe Fela mo Amazon Fire TV
Tsela ya go dirisa sedirisiwa sa Amazon Fire TV go reetsa dikgatiso tsa mantswe fela le go tlhopha gore o batla go di reetsa jang.
Dipotso Tse Gantsi di Bodiwang ka JW Broadcasting (Fire TV)
Bona dikarabo tsa dipotso tse gantsi di bodiwang.
JW Broadcasting
Thelebishene ya mo Internet e e go thusang go nonotsha tumelo ya gago.


text:
Nka Dirang go Tokafatsa Maduo A me A Sekolo?
Se o ka se dirang
Akanya dilo tse di molemo! O se ka wa itsenya mo kotsing ya go retelelwa ka go akanya gore ga o ka ke wa kgona go tokafatsa. Fa o faraferwe ke dikakanyo tsa go nyatsa bokgoni jwa gago, di emisetse ka tse di molemo. Ka sekai, fa batho (gongwe kwantle ga lebaka) ba ne ba kgala moaposetoloi Paulo ba re ga a na bokgoni jwa go bua, o ne a araba jaana: “
Le fa ke se setswerere mo puong, eleruri ga ke a nna jalo mo kitsong.” (2 Bakorintha 10:10; 11:6) Paulo o ne a itse makoa a gagwe. Mme gape o ne a itse dilo tse a di kgonang. Go tweng ka wena? O na le bokgoni mo dilong dife? Fa o sa kgone go akanya ka dipe, ke eng fa o sa botse mogolo mongwe yo o go emeng nokeng? Tsala e e ntseng jalo e ka go thusa go lemoga le go tokafatsa dilo tse o nang le bokgoni mo go tsone.
Nna le mekgwa e e molemo ya go ithuta. O ka se atlege fela kwa sekolong o sa dire sepe. Ga go ka tsela e nngwe, o tshwanetse go ithuta. Gone ke boammaaruri gore mafoko ao ka boone fela a ka nna a se utlwale a le monate. Le fa go ntse jalo, go ithuta go mosola. E bile tota, fa o dira maiteko, o ka go itumelela. Mme fa o batla go nna le mekgwa e e molemo ya go ithuta, o tla tshwanelwa ke go rulaganya nako ya gago. Gakologelwa—go ithuta go tshwanetse ga tla pele. Ke boammaaruri gore Baebele ya re go na le “
nako ya go tshega” le “
nako ya go tlolaka.” (Moreri 3:1, 4; 11:9) Ka jalo, fela jaaka bontsi jwa basha, o ka tswa o batla go nna le nako ya go itlosa bodutu. Mme Moreri 11:4 e tlhagisa jaana: “
Yo o lebeletseng phefo ga a na go jala peo; mme yo o lebileng maru ga a na go roba.” O ithuta eng foo? O se ka wa nnela go re ‘ke tla.’ O ka se kgone go fetsa tiro ya botlhokwa. Ithute pele, o tla tshameka morago. O se ka wa tshwenyega—o ka kgona go bona nako ya go di dira tsoopedi!


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Mathaio 24:1-51
24 Ya re jaanong Jesu a tloga, a tsena mo tseleng a tswa mo tempeleng, mme barutwa ba gagwe ba atamela go mmontsha dikago tsa tempele.+2 Fa a arabela a ba raya a re: “A ga lo bone dilo tseno tsotlhe? Ammaaruri ke a lo raya ka re, Leje ga le kitla le tlogelwa ka gope fano le le mo godimo ga leje le lengwe mme le sa digelwa fa fatshe.”+3 Ya re a ntse mo Thabeng ya Lotlhware, barutwa ba mo atamela kwa thoko, ba re: “Re bolelele, Dilo tseno di tla nna leng, mme sesupo e tla nna eng sa go nna gone ga gago+ le sa bokhutlo jwa tsamaiso eno ya dilo?”+4 Fa Jesu a araba a ba raya a re: “Disang gore ope a se ka a lo tsietsa;+5 gonne ba le bantsi ba tla tla mo motheong wa leina la me, ba re, ‘Ke nna Keresete,’ mme ba tla timetsa ba le bantsi.+6 Lo tlile go utlwalela ka dintwa le dipego tsa dintwa; bonang gore lo se ka lwa tshoga. Gonne dilo tseno di tshwanetse go diragala, mme e be e ise e nne bokhutlo.+7 “Gonne setšhaba se tla tsogologela setšhaba+ le bogosi bo tsogologele bogosi,+ mme go tla nna le ditlhaelo tsa dijo+ le dithoromo tsa lefatshe+ mo mafelong ka go latelana.8 Dilo tseno tsotlhe ke tshimologo ya ditlhabi tsa tlalelo.9 “Go tswa foo batho ba tla lo isa kwa pitlaganong+ e bile ba tla lo bolaya,+ mme lo tla nna ba ba tlhoilweng+ ke ditšhaba tsotlhe ka ntlha ya leina la me.+10 Go tswa foo, gape, ba le bantsi ba tla kgotšwa+ e bile ba tla okana e bile ba tla tlhoana.+11 Mme baporofeti ba le bantsi ba maaka+ ba tla tsoga ba bo ba timetsa ba le bantsi;+12 mme ka ntlha ya go oketsega ga go tlhoka molao+ lorato lwa ba le bantsi lo tla tsidifala.+13 Mme yo o itshokileng+ go ya bokhutlong ke ene yo o tla bolokwang.+14 Mme dikgang tse di molemo+ tseno tsa bogosi+ di tla rerwa mo lefatsheng lotlhe le le nang le banni gore e nne bosupi mo ditšhabeng tsotlhe;+ mme go tswa foo bokhutlo+ bo tla tla.15 “Jalo, fa lo tshogana ka lo bona selo se se ferosang sebete+ se se bakang kgakgabalo, jaaka go buiwa ka sone ka Daniele moporofeti, se eme mo lefelong le le boitshepo,+ (a mmadi a dirise temogo,)16 foo a ba ba kwa Judea ba tshabele+ kwa dithabeng.17 A monna yo o kwa godimo ga ntlo a se ka a fologa a ya go ntsha dithoto mo ntlong ya gagwe;18 mme a monna yo o kwa tshimong a se ka a boela kwa ntlong a ya go tsaya seaparo sa gagwe sa kafa ntle.19 A bo go latlhega basadi ba ba ba imana le ba ba anyisang masea mo malatsing ao!+20 Nnang lo rapele gore go tshaba ga lona go se ka ga diragala ka nako ya mariga, le fa e le ka letsatsi la sabata;21 gonne ka nako eo go tla nna le pitlagano e kgolo+ e e jaaka e e iseng e ko e nne fa e sale ka tshimologo ya lefatshe go fitlha jaanong,+ nnyaa, le gone e se kitla e nna gone gape.22 Tota e bile, fa malatsi ao a ne a sa khutshwafadiwa, go ka bo go se na nama epe e e tla bolokwang; mme ka ntlha ya ba ba tlhophilweng+ malatsi ao a tla khutshwafadiwa.+23 “Foo fa mongwe a ka lo raya a re, ‘Bonang! Keresete ke yo,’+ kgotsa, ‘Ke yole!’ lo se ka lwa go dumela.+24 Gonne go tla tsoga bo Keresete ba maaka+ le baporofeti ba maaka+ mme ba tla dira ditshupo tse dikgolo+ le dikgakgamatso gore ba tsietsa, fa go kgonega, le eleng ba ba tlhophilweng.+25 Bonang! Ke lo tlhagisitse go sa le pele.+26 Jalo, fa batho ba lo raya ba re, ‘Bonang! O kwa nageng,’ lo se ka lwa tswa; ‘Bonang! O mo matlwaneng a a kwa teng,’ lo se ka lwa go dumela.+27 Gonne fela jaaka logadima+ lo tswa dikarolong tsa kwa botlhaba mme lo phatsimela kwa dikarolong tsa bophirima, go nna gone ga Morwa motho go tla nna jalo.+28 Gongwe le gongwe fela kwa setoto se gone, gone koo dintsu+ di tla phuthegela gone.+29 “Ka bonako fela morago ga pitlagano ya malatsi ao letsatsi le tla fifala,+ le ngwedi+ ga e na go ntsha lesedi la yone, mme dinaledi di tla wa di tswa kwa legodimong, le maatla a magodimo a tla reketlisiwa.+30 Mme go tswa foo sesupo sa Morwa motho+ se tla bonala kwa legodimong, mme go tswa foo ditso tsotlhe tsa lefatshe di tla ititaya di lela selelo sa khutsafalo,+ mme di tla bona Morwa motho a tla a le mo marung a legodimo ka maatla le kgalalelo e kgolo.+31 Mme o tla romela baengele ba gagwe ka modumo o mogolo wa terompeta,+ mme ba tla phutha ba ba tlhophilweng+ ba gagwe go tswa kwa diphefong tse nnè,+ go tswa kwa ntlheng e nngwe ya magodimo go ya kwa ntlheng e nngwe ya one.32 “Jaanong ithuteng ntlha eno ka setlhare sa mofeige e le setshwantsho: Ka bonako fela fa kalana ya sone e nna nana mme e ntsha matlhare, lo a itse gore selemo se gaufi.+33 Ka tsela e e tshwanang le lona, fa lo bona dilo tseno tsotlhe, itseng gore o gaufi fa dikgorong.+34 Ammaaruri ke a lo raya ka re kokomana+ eno ga e na go feta ka gope go fitlha dilo tseno tsotlhe di diragala.35 Legodimo le lefatshe di tla feta,+ mme mafoko a me ga a na go feta ka gope.+36 “Ka ga letsatsi leo le ura+ eo ga go na ope yo o itseng, le fa e le baengele ba magodimo kgotsa Morwa, fa e se Rara fela.+37 Gonne fela jaaka malatsi a ga Noa+ a ne a ntse, go nna gone ga Morwa motho go tla nna jalo.+38 Gonne fela jaaka ba ne ba ntse mo malatsing ao pele ga morwalela, baa ja e bile baa nwa, banna ba nyala le basadi ba neelwa nyalong, go fitlha ka letsatsi le Noa+ a tseneng mo teng ga araka ka lone;+39 mme ba se ka ba tsaya tsia go fitlha morwalela o tla o bo o ba gogola botlhe,+ go nna gone ga Morwa motho go tla nna jalo.40 Ka nako eo banna ba babedi ba tla bo ba le kwa tshimong: yo mongwe o tla tsewa mme yo mongwe a tlogelwe;41 basadi ba le babedi ba tla bo ba sila mo lelwaleng:+ yo mongwe o tla tsewa mme yo mongwe a tlogelwe.+42 Jalo, nnang lo disitse, ka gonne ga lo itse gore Morena wa lona o tla ka letsatsi lefe.+43 “Mme itseng selo se le sengwe, gore fa mong wa ntlo a ne a itsile gore legodu le tla ka tebelo efe,+ o ka bo a ne a nna a tsogile mme a se ka a letlelela gore go thubiwe mo ntlong ya gagwe.44 Ka lebaka leno le lona itshupeng lo iketleeditse,+ ka gonne ka ura e lo sa akanyeng gore ke yone, Morwa motho o tla ka yone.45 “Tota motlhanka yo o boikanyego le yo o botlhale+ ke mang yo mong wa gagwe a neng a mo tlhoma gore a okamele ba ntlo ya gagwe, go ba naya dijo tsa bone ka nako e e tshwanetseng?+46 Go itumela+ motlhanka yoo yo fa mong wa gagwe a goroga a mo fitlhelang a dira jalo!47 Ammaaruri ke a lo raya, O tla mo tlhoma gore a okamele dilo tsa gagwe tsotlhe.+48 “Mme fa go direga gore motlhanka yo o bosula yoo a itheye mo pelong a re,+ ‘Mong wa me o a diega,’+49 mme a simolola go itaya batlhankammogo le ene mme a ja a ba a nwa le matagwa a a padileng,50 mong wa motlhanka yoo o tla tla ka letsatsi le a sa le lebelelang le ka ura+ e a sa e itseng,51 mme o tla mo otlhaya ka bopeloethata jo bogolo thata+ e bile o tla mo laolela karolo le baitimokanyi. Ke gone koo selelo sa gagwe le phuranyo ya meno a gagwe di tla nnang gone.+


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Moreri 9:1-18
9 Gonne ke ne ka isa seno sotlhe pelong, le e leng go hukutsa seno sotlhe,+ gore basiami le ba ba botlhale le ditiro tsa bone ba mo seatleng sa Modimo+ wa boammaaruri. Batho ga ba itse ka lorato kgotsa ka letlhoo tse di nnileng teng pele ga bone tsotlhe.+2 Botlhe ba a tshwana mo go se botlhe ba nang le sone.+ Go na le phelelo+ e le nngwe mo mosiaming+ le mo moikeping,+ yo o molemo le yo o phepa le yo o seng phepa, le yo o ntshang setlhabelo le yo o sa ntsheng setlhabelo. Yo o molemo o tshwana le moleofi;+ yo o ikanang o tshwana le ope fela yo o ntseng a tshaba go dira maikano.+3 Seno ke sone se e leng masetlapelo mo go sotlhe se se dirwang kafa tlase ga letsatsi, gore ka gonne tsotlhe di na le phelelo+ e le nngwe, pelo ya bomorwa batho le yone e tletse bosula;+ mme go na le botsenwa+ mo pelong ya bone mo nakong ya fa ba sa ntse ba tshela, mme morago ga moo—ba ya baswing!+4 Gonne ka ga ope yo o nang le batshedi botlhe go na le tshepo, ka gonne ntša+ e e tshelang e botoka go na le tau e e suleng.+5 Gonne batshedi ba a itse gore ba tla swa;+ mme fa e le baswi bone, ga ba itse sepe gotlhelele,+ le gone ga ba tlhole ba na le tuelo, ka gonne go ba gakologelwa go lebetswe.+6 Le lorato lwa bone le letlhoo la bone le lefufa la bone di setse di nyeletse,+ mme ga ba tlhole ba na le kabelo epe ka bosakhutleng mo go sepe se se tshwanetseng go dirwa kafa tlase ga letsatsi.+7 Tsamaya, o je dijo tsa gago ka boipelo mme o nwe beine ya gago ka pelo e e itumetseng,+ ka gonne Modimo wa boammaaruri o setse a ipeletse ditiro+ tsa gago.8 A diaparo tsa gago di nne ditshweu+ ka dinako tsotlhe, mme a leokwane le se ka la tlhaela mo tlhogong+ ya gago.9 Bona botshelo le mosadi yo o mo ratang+ malatsi otlhe a botshelo jwa gago jwa lefela jo A bo go neileng kafa tlase ga letsatsi, malatsi otlhe a lefela la gago, gonne seo ke yone kabelo ya gago mo botshelong+ le mo tirong ya gago ya bonatla e o dirang ka yone ka natla kafa tlase ga letsatsi.10 Sotlhe se seatla sa gago se se bonang go se dira, se dire ka maatla+ a gago, gonne ga go na tiro le fa e le go loga maano le fa e le kitso+ le fa e le botlhale+ kwa Sheole,+ lefelo le o yang kwa go lone.+11 Ke ne ka boa ka bona gore kafa tlase ga letsatsi ba ba bofefo ga ba fenye lobelo,+ le fa e le ba ba thata ga ba fenye ntwa,+ le fa e le ba ba botlhale ga ba na dijo,+ le fa e le ba ba tlhaloganyang ga ba na dikhumo,+ le fa e le ba ba nang le kitso ga ba na kamogelo;+ ka gonne botlhe ba diragalelwa ke motlha le tiragalo e e sa bonelwang pele.+12 Gonne motho+ le ene ga a itse motlha wa gagwe.+ Fela jaaka ditlhapi tse di tshwarwang ka letlowa+ le le bosula, le jaaka dinonyane tse di tshwarwang ka serai,+ fela jalo bomorwa batho ba tshwarwa jaaka e kete ka seru ka motlha wa masetlapelo,+ fa o ba wela ka tshoganyetso.+13 Gape ke bone seno ka ga botlhale kafa tlase ga letsatsi—mme bo ne bo le bogolo mo go nna:14 Go ne go na le motse o monnye, mme batho ba ba neng ba le mo go one ba ne ba le mmalwa; mme ga tla kgosi e kgolo kwa go one, ya o dikologa ya aga dikago tse di thata+ kgatlhanong le one.15 Mme go ne ga fitlhelwa motho mo go one, a tlhoka mme a le botlhale, mme yoo a falotsa motse ka botlhale+ jwa gagwe. Mme ga go na motho yo o neng a gakologelwa monna yoo wa motlhoki.+16 Mme ke ne ka re: “Botlhale bo botoka go na le thata;+ mme botlhale jwa motlhoki bo a nyadiwa, le mafoko a gagwe ga a reediwe.”+17 Mafoko a ba ba botlhale a a builweng mo tidimalong a utlwiwa+ go feta mokgosi wa yo o busang mo gare ga batho ba ba dimatla.+18 Botlhale bo botoka go na le didirisiwa tsa tlhabano, mme moleofi a le mongwe fela o ka senya molemo+ o montsi.


text:
NGWANATSELE 18, 2013
MO LEFATSHENG LOTLHE
Gopolang ba ba Kwa Kgolegelong
Molawana 18 wa Kgolagano ya Boditšhabatšhaba ka ga Ditshwanelo Tsa Baagi le Tsa Dipolotiki wa re “kgololesego ya go akanya, ya segakolodi le ya bodumedi” ke tshwanelo e e botlhokwa thata ya batho. * Mo dinageng tse dingwe, fa Basupi ba ga Jehofa ba dirisa kgololesego eno ba tsenngwa mo kgolegelong e bile ba tshwarwa makgwakgwa. Bontsi jwa ba ba tsenngwang mo kgolegelong ke makawana a a sa tseneleng bosole ka ntlha ya segakolodi sa bone. Ba bangwe ba tsenngwa mo kgolegelong ka ntlha ya bodumedi jwa bone.
Go tshwarwa makgwakgwa ga go dire gore Basupi ba ga Jehofa ba tlogele se ba se dumelang. Go na le moo, go dira gore go bonale sentle gore dipuso ga di tlotle ditshwanelo tsa batho. Lenaane le le fa tlase fano le bontsha mafelo a balaodi ba tsentseng Basupi ba ga Jehofa mo kgolegelong kwa go one le gore go tsentswe ba bakae mo lefelong lengwe le lengwe.
Lenaane la Ngwanatsele 12, 2013, la ba ba tsentsweng mo kgolegelong
ERITREA
Pego ya bofelo e bontsha gore Basupi ba ga Jehofa ba le 52, banna le basadi, ba tsentswe mo kgolegelong mo maemong a a sa jeseng diwelang. Le fa go se ope wa bone yo o bonweng molato kgotsa yo o sekisitsweng kwa kgotlatshekelo, ba tsentswe mo kgolegelong ka gonne ba sa tsenele bosole ka ntlha ya segakolodi, go dira ditiro tsa bodumedi kgotsa ka mabaka mangwe a a sa tlhalosiwang. Banna ba bararo, Paulos Eyassu, Isaac Mogos le Negede Teklemariam, ba ntse ba le mo kgolegelong dingwaga di ka nna 20—go tloga ka Lwetse 24, 1994—ka go bo ba sa tsenela bosole ka ntlha ya segakolodi sa bone. Basupi ba ga Jehofa ba ba nang le dingwaga di feta 60 e bong Misghina Gebretinsae le Yohannes Haile, ba ne ba swela kwa kgolegelong. Fa e sa le Eritrea e bona boipuso ka 1993, e ne ya nna e tsenya Basupi ba ga Jehofa mo kgolegelong, e ba bogisa le go ba sotla.
KOREA BORWA
Re bua jaana, mongwe le mongwe wa makawana a le 599 a Basupi o atlholetswe dikgwedi di le 18 kwa kgolegelong ka go bo a sa tsenele bosole. Go tloga ka motsi wa Ntwa ya Korea go fitlha jaanong, Korea Borwa e tsweletse ka go sekisa makawana a Basupi a a sa tseneleng bosole mme ba sa newe tiro epe e sele e ba ka e dirang. Mo nakong eno yotlhe, Korea Borwa e atlholetse Basupi ba le 17 549 go ya kgolegelong dingwaga di le 34 100 di kopantswe, ka gonne ba sa tsenele bosole. Korea Borwa ga e a dira go dumalana le maitlamo a tumalano ya boditšhabatšhaba e bile ga e a tsaya tsia tshwanelo ya batho ba ba sa tseneleng bosole. Fa o batla tshedimosetso e e oketsegileng, bona Dinaga Tse Dingwe di Ngongoregela Tshiamololo ya Kwa Korea Borwa.
NAGORNO-KARABAKH
E re ka naga ya Nagorno-Karabakh e se na thulaganyo ya tiro ya setšhaba e e ka dirwang, monna mongwe wa dingwaga di le 20 yo e leng Mosupi, o tsentswe mo kgolegelong ka go bo a sa tsenele bosole. Ka Sedimonthole 30, 2011, o ne a atlholelwa dikgwedi di le 30 mo kgolegelong mme ka Ferikgong 29, 2013, kopo ya gagwe ya go gololwa pele ga nako mme a ntse a beilwe leitlho e ne ya ganwa. Batsamaisi ba kgolegelo ba ganne kopo ya gagwe ya gore a gololwe ka ntlha ya botsogo jwa gagwe jo bo ntseng bo koafala.
SINGAPORE
Puso ya Singapore e pateletsa mongwe le mongwe go tsenela bosole e bile e itlhokomolosa ditshwanelo tsa batho ba ba sa tseneleng bosole. E re ka makawana a le 18 a a kopanelang le Basupi ba ga Jehofa a ne a iketleeleditse go dira dilo go dumalana le segakolodi sa one se se thapisitswe ka Baebele, mongwe le mongwe wa bone o atlholetswe dikgwedi di le 39 kwa Kgolegelong ya Kwa Bonnong jwa Masole. Mosupi mongwe o ne a gololwa ka Phatwe 2013 morago ga gore a fetse ngwaga mo kgolegelong ka ntlha ya go bo a sa tsenela bosole.
TURKMENISTAN
Gone jaanong, Basupi ba le robongwe ba banna ba mo kgolegelong kwa Turkmenistan—ba le robedi ka ntlha ya go sa tsenele bosole, a le mongwe ka ntlha ya ditatofatso tsa maaka. Banna bano ba atlholetswe dikgwedi di le 12 go ya go 24 mo kgolegelong mme gantsi batlhokomedi ba kgolegelo le masole ba ba itaya setlhogo. Ka dinako dingwe fa ba sena go gololwa, ba sekisiwa gape ba tsewa ba tlotse molao gape ba bo ba tsenngwa mo kgolegelong e e gagamatsang dilo le go feta.
^ ser. 2 Bona le Maitlamo a Lekgotla la Ditšhaba Tse di Kopaneng a Ditshwanelo Tsa Batho mo Lefatsheng Lotlhe, Molawana 18 le Tumalano ya Yuropa ya Ditshwanelo Tsa Batho, Molawana 9.


text:
SEETEBOSIGO 4, 2014
DIKGANG TSA LEFATSHE LOTLHE
Basupi ba Simolola Dikopano Tsa Ditšhabatšhaba
NEW YORK—Kopano ya ntlha ya ditšhabatšhaba ya malatsi a le mararo ya Basupi ba ga Jehofa ya setlhogo se se reng “Nnang lo Batle Pele Bogosi Jwa Modimo!” e tla simolola ka Labotlhano mo mosong ka Seetebosigo 6, 2014, kwa Ford Field kwa Detroit, Michigan, USA. Dikarolo tsa thulaganyo eno di tla gasiwa kwa mafelong a mangwe a a kwa Arizona, California, Florida, Illinois, Missouri, New Jersey le North Carolina mme di tla ranolelwa mo dipuong tsa Se-Albania, Se-Korea, Se-Poland le Sepotokisi.
J. R. Brown, mmueledi wa Basupi ba ga Jehofa kwa ntlokgolo ya bone ya lefatshe lotlhe kwa Brooklyn, New York, a re: “Mo dibekeng tse tharo tse di fetileng, Basupi ba kwa Detroit le kwa ditoropong tse di tla bong di gokagantswe ka bidio ba ntse ba laletsa baagisani ba bone go nna gone mo tiragalong eno e e tlhomologileng. Kwa Detroit, re solofetse batho ba ka nna 45 000 ba ditso tse di farologaneng, go akaretsa le baemedi ba ba fetang 2 000 ba ba tswang kwa Australia, Canada, Jeremane le Taiwan.”
Mo pakeng eno ya selemo, Basupi mo United States ba tla tshwarela dikopano tsa ditšhabatšhaba di le 16 mo ditadiamong tse dikgolo mo dikarolong di le lesome tsa US. Mo mafelong a mangwe thulaganyo e tla neelwa yotlhe kgotsa bontlhanngwe jwa yone ka Puo ya Diatla ya Amerika, Se-Albania, Searabia, Se-Armenia, Se-Canton, Se-Chuuk, Se-Creole sa kwa Haiti, Sefora, Segerika, Se-Hindi, Se-Iloko, Se-Indonesia, Se-Italy, Sejapane, Se-Korea, Se-Mandarin, Se-Marshall, Seperesia, Se-Poland, Se-Romania, Se-Russia, Se-Samoa, Se-Spain, Se-Tagalog, Se-Twi le Se-Vietnam. Go simolola ka Seetebosigo 2014 go fitlha ka 2015, Basupi ba tla tshwarela dikopano tsa ditšhabatšhaba kwa Australia, Ecuador, Engelane, Gerika, Jeremane, Korea Borwa, Mexico le Zimbabwe.
Media Contact(s):
International: J. R. Brown, Office of Public Information, tel. +1 718 560 5000


text:
A Leina la Modimo ke Jesu?
Karabo ya Baebele
Jesu o ne a ipitsa “
Morwa Modimo.” (Johane 10:36; 11:4) Jesu ga a ise a ko a itlhalose e le Modimo Mothatayotlhe.
Mo godimo ga moo, Jesu o ne a rapela Modimo. (Mathaio 26:39) Mme fa a ne a ruta balatedi ba gagwe go rapela, Jesu o ne a re: “
Rraarona yo o kwa magodimong, a leina la gago le itshepisiwe.”—Mathaio 6:9.
Jesu o ne a senola leina la Modimo fa a ne a nopola temana nngwe ya bogologolo ya Dikwalo a re: “
Utlwa, wena Iseraele, Jehofa Modimo wa rona ke Jehofa yo o mongwe fela.”—Mareko 12:29; Duteronome 6:4.
Ithute mo go Oketsegileng
DIKGANG TSE DI TSWANG KWA MODIMONG!
A Modimo O na Le Leina?
Modimo o na le direto di le dintsi, go akaretsa Mothatayotlhe, Mmopi le Morena. Mme leina la Modimo le dirisitswe makgetlo a ka nna 7 000 mo Baebeleng.


text:
DIPOLELO TSE DI TSHWANTSHITSWENG TSA BAEBELE
Jehofa o Naya Solomone Botlhale
Mo polelong ya Baebele, ithute kafa Kgosi Solomone a neng a nna botlhale ka gone le diphoso tse a neng a di dira. Bala polelo eno kgotsa e printe mo PDF.
TSE DINGWE TSE O KA DI ITSEELANG
Aborahame o Nna Tsala ya Modimo
Modimo o ne a bitsa Aborahame a re ke tsala ya gagwe. Re ka nna ditsala tsa Modimo jang?
Dafide ga a Tshabe Sepe
Goreng Dafide a ne a dumela gore a ka fenya Goliathe? Ke eng se se ka go thusang go dira se se siameng?
Samuele o Tlhopha go Direla Jehofa
Samuele o ne a bona batho ba ba nang le maikarabelo ba dira dilo tse di bosula. Ke eng se se mo thusitseng gore a tswelele a direla Jehofa?


text:
A Motho o Kgona go Tlogela go Nna Mosupi wa ga Jehofa?
Ee. Go na le ditsela tse pedi tse motho a ka tlogelang go nna Mosupi ka tsone:
Ka go kwala kgotsa go itsise phuthego. Motho a ka kwala lekwalo kgotsa a bolelela phuthego gore ga a tlhole a batla go nna Mosupi wa ga Jehofa.
Ka ditiro. Motho a ka dira sengwe se se bontshang gore ga a tlhole a batla go nna Mosupi wa ga Jehofa. (1 Petere 5:9) Ka sekai, a ka nna leloko la kereke e nngwe a bo a tlhalosa gore ga a ikaelela go tlogela kereke eo.—1 Johane 2:19.
Fa motho a sa tlhole a rera kgotsa a tla dipokanong tsa lona, a lo tsaya gore motho yoo o tlogetse go nna Mosupi wa ga Jehofa?
Nnyaa, ga re dire jalo. Fa motho a koafetse mo tumelong, seo ga se reye gore ga e tlhole e le Mosupi wa ga Jehofa. Gantsi batho ba ba sa tleng dipokanong tsa rona ga se gore ba tlogetse go nna Basupi, ba a bo ba kgobegile marapo. Go na le gore re itlhokomolose batho ba ba ntseng jalo, re leka go ba gomotsa le go ba ema nokeng. (1 Bathesalonika 5:14; Jude 22) Fa e le gore ba batla go thusiwa, bagolwane ba ipha nako ya go ba thusa.—Bagalatia 6:1; 1 Petere 5:1-3.
Mme gone bagolwane ga ba na tshwanelo ya go pateletsa motho gore a tswelele e le Mosupi wa ga Jehofa. Mongwe le mongwe o itlhophela gore o batla go nna leloko la bodumedi bofe. (Joshua 24:15) Re dumela gore motho o tshwanetse go direla Modimo ka gonne a mo rata.—Pesalema 110:3; Mathaio 22:37.


text:
MARCH 16, 2017
RUSSIA
Tona ya Lefapha la Tshiamiso Kwa Russia o Batla go Thibela Basupi ba ga Jehofa
Tona ya Lefapha la Tshiamiso kwa Russia o tsentse kopo kwa Kgotlatshekelong ya Makgaolakgang a ikuela gore “mokgatlho wa bodumedi wa Basupi ba ga Jehofa mmogo le Ofisi ya bone ya lekala e tswalwe, tiro ya bone e thibelwe le gore dikago tsa bone di tsewe ka gonne ba le kotsi mo setšhabeng.” Ka March 15, 2017, Kgotlatshekelo ya Makgaolakgang e ile ya tsenya kitsiso mo website ya yone e tlhalosa gore e amogetse kopo eo ya Lefapha la Tshiamiso. Moragonyana Ofisi ya Lekala e ne ya romelelwa lekwalo le le ba itsiseng gore Kgotlatshekelo ya Makgaolakgang e tla sekaseka boikuelo joo mme kgetsi eo e tla reediwa ka ura ya lesome mo mosong ka April 5, 2017.
Fa Kgotlatshekelo ya Makgaolakgang e ka dumalana le kopo eo, seno se tla nna le diphelelo tse di botlhoko mo Basuping ba ga Jehofa ba kwa Russia. Ba ka nna ba latlhegelwa ke dikago tse ba kopanelang mo go tsone, mekgatlho e ka nna 400 ya semolao e ba e dirisang e ka nna ya tswalwa mme Basupi ba feta 170 000 ba ka nna ba sekisediwa go kopana mmogo go tla go obamela Modimo, go bala Baebele mmogo kgotsa go bua le ba bangwe ka dilo tse ba di dumelang.
Vasiliy Kalin yo e leng mmueledi wa Ofisi ya Lekala la kwa Russia a re: “Basupi ba mo Russia ba eletsa go direla Modimo ka kgololesego. Go setse go fetile dingwaga di le 100 jaanong puso ya Russia e ntse e gataka molao o bone ka bobone ba o beileng wa gore mongwe le mongwe o na le tshwanelo ya go itlhophela. Fa ke ne ke le ngwana, Stalin e ne ya isa ba lelapa la gaeno kwa Siberia fela ka gonne re ne re le Basupi ba ga Jehofa. Go utlwisa botlhoko go bona gore banake mmogo le ditlogolo tsa me ba tla lebana le boemo jo bo tshwanang. Ke ne ke sa lebelela gore re tla tsamaya re lebana le matshosetsi a go bogisiwa gape mo Russia.”


text:
KAROLO 14
Bogosi jo bo Tla Busang Lefatshe Lotlhe
A o itse gore re bua ka Bogosi bofe?— Ke Bogosi jwa Modimo, Bogosi jo bo tla dirang gore lefatshe e nne paradaise. A o ka rata go ithuta se sengwe gape ka Bogosi jono?—
Bogosi bongwe le bongwe bo na le kgosi. Mme kgosi e busa batho ba naga ya yone. A o itse gore Kgosi ya Bogosi jwa Modimo ke mang?— Ke Jesu Keresete. O nna kwa legodimong. O tla tloga a nna Kgosi ya mongwe le mongwe mo lefatsheng! A o akanya gore re tla itumela fa Jesu e le Kgosi ya lefatshe lotlhe?—
O eletsa go bona eng kwa Paradaiseng?
Re tla itumela thata! Mo Paradaiseng, batho ga ba kitla ba tlhola ba lwa kgotsa ba ya dintweng. Batho botlhe ba tla ratana. Ga go na ope yo o tla tlholang a lwala kgotsa a swa. Difofu di tla bona, batho ba ba sa utlweng ba tla utlwa mme ba ba sa kgoneng go tsamaya ba tla kgona go taboga le go tlola. Mongwe le mongwe o tla bo a na le dijo tse di lekaneng. Mme diphologolo di tla utlwana e bile e tla bo e le ditsala tsa rona. Batho ba ba suleng ba tla tshela gape. Banna le basadi ba bantsi ba o ithutileng ka bone mo boroutšhareng jono ba ba jaaka Rebeka, Rahabe, Dafide le Elija, le bone ba tla boa ba tshela gape! A o ka rata go kopana le bone fa ba boa ba tshela gape?—
Jehofa o a go rata e bile o batla gore o itumele. Fa o tswelela o ithuta ka Jehofa mme o mo reetsa, o tla kgona go tshela ka bosakhutleng mo paradaiseng e ntle! A seo ke se o se batlang?—


text:
SETLHOGO SA KA FA NTLE | A BAEBELE E KA GO THUSA?
Melaometheo e e Thusang Batho Botlhe—Boikanyegi
MOLAOMOTHEO WA BAEBELE: “Ke mang yo o tla nnang molalediwa mo mogopeng wa [Modimo]? . . . Ke yo o tsamayang ka go tlhoka molato le yo o dirang tshiamo e bile a bua boammaaruri mo pelong ya gagwe.”—Pesalema 15:1, 2.
MELEMO: Batho ba bantsi ba a ikanyega. Mme go tweng fa tshono ya gore motho a itirele poelo ka boferefere e tlhaga—e bile go se ope yo o ka itseng ka gone? Ka nako eo se tota motho a leng sone se a senoga.
Raquel, yo o dirang tiro ya go reka dilwana a re: “Baemedi bangwe ba kgwebo ba ne ba ntsholofetsa pipamolomo. Ba ne ba nthaya ba re fa nka reka dilwana tsa bone ba tla nnaya madi mangwe go na le go a romela kwa khampaning ya rona. Mme ke ne ka gopola kgakololo nngwe ya Baebele malebana le go ikanyega ke bo ke gana. Manejara o ne a utlwela ka kgang eno mme seo sa dira gore a ntshepe le go feta.”
Fa Raquel a ka bo a ile a tsaya pipamolomo eo, o ne a tla nna le madi a mantsi ka bonako. Mme go ne go tla diregang fa mothapi wa gagwe a neng a ka utlwela ka gone? A Raquel o ne a se kitla a senyegelwa ke tiro? Mme gone a o ne a tla bona tiro e nngwe? Raquel o ne a bona go le botlhokwa gore a dire se se siameng le go tlotliwa ke batho. Diane 22:1 ya re: “Go tshwanetse ga tlhophiwa leina go na le dikhumo tse dintsi; go amogelwa go botoka go na le selefera le gouta.”
Jessie le ene o ne a dira gore mothapi wa gagwe a mo ikanye. Go ne ga felela ka eng? O ne a tlhatlosiwa maemo gore a nne manejara a bo a fokolediwa diura tsa tiro. Seo sa dira gore a kgone go fetsa nako e ntsi le mosadi wa gagwe le bana le go dira dilo tse di amanang le bodumedi.
Fa bathapi ba hira batho, bangwe ba bone ba batla batho ba go itsegeng gore ba a ikanyega. Ka sekai, manejara wa khampani nngwe kwa Ditlhaketlhakeng Tsa Philippine o ne a kwalela ofisi ya lekala ya Basupi ba ga Jehofa a ba itsise gore go na le tiro e a ka e nayang Basupi. A re: “Ba dira ka natla, ba a ikanyega e bile ba dira tiro e e duleng diatla.” Mme kgalalelo e ya kwa go Jehofa Modimo yo o re rutang gore re ‘tlhoe se se bosula, mme re rate se se molemo.’—Amose 5:15.


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Mareko 12:1-44
12 Gape, a simolola go bua le bone ka ditshwantsho a re: “Monna mongwe o ne a jala tshimo ya mofine,+ a ba a e agelela ka legora, mme a epa tshekega ya segatisetso sa beine a ba a tlhoma tora,+ mme a e hirisetsa badiri ba mo tshimong,+ a ba a tsaya loeto a ya kwa nageng e e kgakala.+2 Jaanong ka paka e e leng yone a romela motlhanka mongwe kwa badiring ba mo tshimong, gore a tle a tseye mangwe a maungo a tshimo ya mofine mo badiring ba mo tshimong.+3 Mme ba mo tsaya, ba mo itaya ba ba ba mo tsamaisa a iphotlhere.+4 A romela motlhanka yo mongwe gape kwa go bone; mme yoo ba mo itaya mo tlhogong ba ba ba mo tlontlolola.+5 A romela yo mongwe, mme yoo ba mmolaya; le ba bangwe ba le bantsi, bao bangwe ba bone ba neng ba ba itaya mme ba bangwe ba bone ba ba bolaya.6 O ne a na le yo mongwe gape, morwa yo o rategang.+ A mo romela la bofelo kwa go bone, a re, ‘Ba tla tlotla morwaake.’+7 Mme badiri bao ba mo tshimong ba raana ba re, ‘Yono ke moruaboswa.+ Tlang, a re mmolayeng, mme boswa e tla nna jwa rona.’+8 Jalo ba mo tsaya ba mmolaya,+ ba bo ba mo latlhela kwa ntle ga tshimo ya mofine.+9 Mong wa tshimo ya mofine o tla dirang? O tla tla mme a senye badiri ba mo tshimong, mme o tla naya ba bangwe+ tshimo ya mofine.+10 A lo ne lo ise lo ke lo bale lokwalo lono, ‘Leje+ le baagi ba neng ba le gana, leno jaanong ke leje la sekhutlo le legolo.+11 Le tswa kwa go Jehofa, mme le a kgatlha mo matlhong a rona’?”+12 Foo ba simolola go batla kafa ba neng ba ka mo tshwara ka gone, mme ba ne ba boifa boidiidi, gonne ba ne ba lemoga gore o ne a bua setshwantsho seno a akantse ka bone. Jalo ba mo tlogela mme ba tsamaya.+13 Morago ga moo ba romela bangwe ba Bafarasai le ba lekoko la balatedi ba ga Herode+ kwa go ene, gore ba mo tshware mo puong ya gagwe.+14 Fa bano ba goroga ba mo raya ba re: “Moruti, re a itse gore o na le boammaaruri le gore ga o kgathalele ope, gonne ga o lebe ponalo ya kafa ntle ya batho, mme o ruta tsela ya Modimo tumalanong le boammaaruri:+ A go kafa molaong go duela Kaesara lekgetho la tlhogo kgotsa nnyaa?15 A re duele, kgotsa re se ka ra duela?”+ Ya re a lemoga boitimokanyo jwa bone, a ba raya a re: “Ke ka ntlha yang fa lo nteka? Ntlisetsang denario gore ke e bone.”+16 Ba e tlisa. Mme a ba raya a re: “Setshwantsho seno le mokwalo ke tsa ga mang?” Ba mo raya ba re: “Ke tsa ga Kaesara.”+17 Ka jalo Jesu a re: “Duelang Kaesara dilo tsa ga Kaesara,+ mme Modimo dilo tsa Modimo.”+ Mme ba mo gakgamalela.+18 Jaanong Basadukae ba tla kwa go ene, ba ba reng ga go na tsogo ya baswi, mme ba mo tlhoma potso ba re:+19 “Moruti, Moshe o ne a re kwalela gore fa morwarramotho a swa mme a tlogela mosadi kwa morago mme a sa tlogele ngwana ope, morwarraagwe+ o tshwanetse go tsaya mosadi yono mme a tsosetse morwarraagwe losika ka ene.+20 Go ne go na le bana ba motho ba le supa; mme wa ntlha a tsaya mosadi, mme e rile a swa a se ka a tlogela bana bape.+21 Mme wa bobedi a mo tsaya, mme a swa a sa tlogela bana; le wa boraro ka tsela e e tshwanang.22 Mme ba ba supa bano ba ne ba se ka ba tlogela bana bape. La bofelo mosadi le ene a swa.+23 Mo tsogong ya baswi o tla nna mosadi wa ofe wa bone? Gonne ba ba supa bano ba ne ba mo tsaya go nna mosadi wa bone.”+24 Jesu a ba raya a re: “A seno ga se lebaka la go bo lo fositse, go bo lo sa itse Dikwalo kgotsa maatla a Modimo?+25 Gonne fa banna ba tsoga mo baswing, ga ba nyale le gone basadi ga ba neelwe mo nyalong, mme ba tshwana le baengele kwa magodimong.+26 Mme ka ga baswi, gore ba a tsosiwa, a lo ne lwa se ka lwa bala mo bukeng ya ga Moshe, mo polelong e e buang kaga setlhatshana se se mitlwa, kafa Modimo a neng a mo raya ka gone a re, ‘Ke nna Modimo wa ga Aborahame le Modimo wa ga Isake le Modimo wa ga Jakobe’?+27 Ke Modimo, e seng wa baswi, mme wa batshedi. Lo fositse tota.”+28 Jaanong mongwe wa bakwadi yo o neng a tlile mme a ba utlwa ba ganetsana, ka a ne a itse gore o ne a ba arabile ka tsela e e molemo, a mmotsa a re: “Taelo ya ntlha mo go tsone tsotlhe ke efe?”+29 Jesu a araba a re: “Ya ntlha ke, ‘Utlwa, wena Iseraele, Jehofa Modimo wa rona ke Jehofa yo o mongwe fela,+30 mme o rate Jehofa Modimo wa gago ka pelo yotlhe ya gago le ka moya otlhe wa gago le ka mogopolo otlhe wa gago le ka nonofo+ yotlhe ya gago.’31 Ya bobedi ke eno, ‘O rate moagelani wa gago jaaka o ithata.’+ Ga go na taelo e nngwe e kgolo go feta tseno.”32 Mokwadi yono a mo raya a re: “Moruti, o buile sentle tumalanong le boammaaruri, ‘Ene o Mongwe, e bile ga go na ope yo mongwe kwantle ga Gagwe’;+33 mme go mo rata mono ka pelo yotlhe ya motho le ka tlhaloganyo yotlhe ya motho le ka nonofo yotlhe ya motho le go rata moagelani wa motho mono jaaka motho a ithata go botlhokwa thata go na le ditshupelo tsotlhe tse di fisiwang di feletse le ditlhabelo.”+34 Foo Jesu, ka a lemoga gore o arabile ka botlhale, a mo raya a re: “Ga o kgakala le bogosi jwa Modimo.” Mme ga bo go se na ope yo o nang le bopelokgale jwa go tlhola a mmotsa dipotso.+35 Le fa go ntse jalo, fa Jesu a fetola, a simolola go bua jaana fa a ne a ruta mo tempeleng: “Go tla jang gore bakwadi ba re Keresete ke morwa Dafide?+36 Ka moya o o boitshepo+ Dafide ka boene o ne a re, ‘Jehofa o ne a raya Morena wa me a re: “Nna kafa seatleng sa me sa moja go fitlha ke baya baba ba gago kafa tlase ga dinao tsa gago.”’+37 Dafide ka boene o mmitsa ‘Morena,’ mme go tla jang gore e bo e le morwawe?”+Mme boidiidi jo bogolo jwa bo bo mo reeditse ka boipelo.+38 Mme mo thutong ya gagwe a tswelela ka go re: “Tlhokomelang bakwadi+ ba ba batlang go tsamayatsamaya ba apere diaparo tse di telele e bile ba batla ditumediso mo marekisetsong39 le ditulo tse di kwa pele mo disinagogeng le mafelo a a tlhomologileng thata mo dijong tsa maitseboa.+40 Ke bone ba ba kometsang matlo+ a batlholagadi mme ba dira dithapelo tse ditelele e le seipato; bano ba tla amogela katlholo e e boima segolo.”+41 Mme a nna fa fatshe bolebana le matlole a matlotlo+ mme a lepa kafa boidiidi bo neng bo latlhela madi ka gone mo matloleng a matlotlo; mme batho ba le bantsi ba ba humileng ba ne ba latlhela madi a tshipi a le mantsi.+42 Jaanong motlholagadi mongwe wa mohumanegi a tla mme a latlhela madinyana a le mabedi a tshipi, a a nang le boleng jo bo kwa tlase thata.+43 Jalo a biletsa barutwa ba gagwe kwa go ene mme a ba raya a re: “Ammaaruri ke a lo raya ka re motlholagadi yono wa mohumanegi o latlhetse go feta botlhe ba ba latlhelang madi mo matloleng a matlotlo;+44 gonne botlhe ba latlhetse se se tswang mo go se se setseng sa bone, mme ene, go tswa mo letlhokong la gagwe, o latlhetse gotlhe mo a neng a na le gone, gotlhe mo a tshelang ka gone.”+


text:
KGAOLO 3
Modimo o Ikaeletse go Direla Batho Eng?
1. Modimo o ikaeletse go direla batho eng?
MODIMO o ikaeletse go direla batho dilo tse dintle. O ne a bopa Adame le Efa mme a ba baya mo tshimong e ntle. O ne a ikaeletse gore ba nne le bana, ba dire gore lefatshe lotlhe e nne paradaise le gore ba tlhokomele diphologolo.—Genesise 1:28; 2:8, 9, 15; bona Ntlha e e Kwa Bofelong ya 6.
2. (a) Re itse jang gore Modimo o tla dira se a ikaeletseng go se dira? (b) Baebele ya reng malebana le go tshela ka bosakhutleng?
2 A o akanya gore re tla tsamaya re tshela mo lefatsheng la paradaise? Jehofa a re: “Ke bo bopile e bile ke tla bo diragatsa.” (Isaia 46:9-11; 55:11) O tla dira se a se ikaeletseng e bile ga go na ope yo o tla mo thibelang. Jehofa o na le lebaka la go bo a bopile lefatshe. Ga a le ‘bopela lefela.’ (Isaia 45:18) O batla gore batho ba nne mo go lone. Ke batho ba ba ntseng jang ba Modimo a batlang ba nna mo go lone mme ka lobaka lo lo kana kang? Baebele ya re: “Basiami [batho ba ba reetsang Modimo] ba tla rua lefatshe, mme ba tla aga mo go lone ka bosakhutleng.”—Pesalema 37:29; Tshenolo 21:3, 4.
3. E re ka batho ba lwala e bile swa, ke potso efe e o ka nnang wa ipotsa yone?
3 Batho ba sa ntse ba lwala e bile ba a swa. Mo mafelong a mangwe, ba a lwa e bile ba a bolaana. Modimo o ne a sa ikaelela gore dilo di nne jaana. Go diragetse eng mme ka ntlha yang? Baebele ke yone fela e ka re tlhalosetsang.
MMABA WA MODIMO
4, 5. (a) Ke mang yo o neng a bua le Efa a dirisa noga kwa tshimong ya Edene? (b) Go tla jang gore motho yo o siameng a fetoge legodu?
4 Baebele ya re Modimo o na le mmaba yo o “bidiwang Diabolo le Satane.” Satane o ne a dirisa noga go bua le Efa kwa tshimong ya Edene. (Tshenolo 12:9; Genesise 3:1) O ne a dira gore go lebege e kete noga ke yone e buang.—Bona Ntlha e e Kwa Bofelong ya 7.
5 Potso ke gore, a Modimo ke ene a bopileng Satane Diabolo? Nnyaa! Moengele yo o neng a le teng fa Modimo a ne a baakanyetsa Adame le Efa lefatshe, o ne a fetoga go nna Diabolo. (Jobe 38:4, 7) Jang? Akanya ka seno: Go tla jang gore motho yo o siameng a fetoge go nna legodu? Ga a tsholwa e le legodu. Mme o ne a eletsa kgotsa a batla sengwe se e neng e se sa gagwe. O ne a nna a akanya ka sone, mme keletso eo e e sa siamang e ne ya nna maatla thata mo a neng a simolola go utswa. O iphetotse legodu.—Bala Jakobe 1:13-15; bona Ntlha e e Kwa Bofelong ya 8.
6. Go tlile jang gore moengele mongwe a nne mmaba wa Modimo?
6 Seo ke sone se se diragaletseng moengele yoo. Fa Jehofa a sena go bopa Adame le Efa, o ne a ba laela gore ba nne le bana le gore ba “tlatse lefatshe.” (Genesise 1:27, 28) Moengele yoo a ka tswa a ne a akanya jaana: ‘Batho bano ba ka bo ba nkobamela go na le go obamela Jehofa!’ O ne a nna a akanya ka kgang eo mme keletso ya go batla selo se e seng sa gagwe e ne ya gola. Moengele yoo o ne a batla gore batho ba mo obamele. Ke ka moo a neng a aketsa Efa le go mo tsietsa. (Bala Genesise 3:1-5.) Seo se ne sa dira gore a nne Satane Diabolo, mmaba wa Modimo.
7. (a) Ke eng fa Adame le Efa ba ile ba swa? (b) Ke eng fa re tsofala e bile re swa?
7 Adame le Efa ba ile ba tlola taelo ya Modimo ka go ja leungo. (Genesise 2:17; 3:6) Ba ne ba leofela Jehofa mme fa nako e ya, ba ne ba swa fela jaaka Jehofa a buile. (Genesise 3:17-19) E re ka bana ba ga Adame le Efa ba tsholetswe mo boleong, le bone ba a swa. (Bala Baroma 5:12.) A re akanye ka sekai seno gore re kgone go tlhaloganya lebaka la go bo re tshotswe re le baleofi. A re re o apaya borotho ka pane e e obegileng. Borotho bo tlile go tswa bo tshwana kgo le pane eo. Fa Adame a ne a tlola molao wa Modimo, o ne a nna moleofi. E re ka re le bana ba gagwe, rotlhe re baleofi. Mme e re ka re le baleofi, re a tsofala e bile re a swa.—Baroma 3:23; bona Ntlha e e Kwa Bofelong ya 9.
8, 9. (a) Satane o ne a batla gore Adame le Efa ba dumele eng? (b) Ke eng fa Jehofa a ile a se ka a bolaya batsuolodi bao ka yone nako eo?
8 Satane o ne a tsuologela Jehofa fa a ne a tlhotlheletsa Adame le Efa gore ba tlole taelo ya Modimo. O ne a batla gore Adame le Efa ba akanye gore Jehofa o bua maaka, gore ke molaodi yo o setlhogo yo o sa ba batleleng dilo tse di molemo. Satane o ne a re batho ga ba tlhoke Modimo gore a ba bolelele gore ba dire eng le gore Adame le Efa ba ne ba kgona go itirela ditshwetso tsa gore ke eng se se siameng le se se sa siamang. Jehofa o ne a dira eng? O ne a ka nna a ba bolaya gone fela foo. A mme go dira jalo go ne go tla supa gore Satane o ne a bua maaka? Nnyaa.
9 Ke ka moo Jehofa a ileng a se ka a bolaya batsuolodi bao ka yone nako eo. Go na le moo, o ne a letla gore go fete lobakanyana batho ba ntse ba ipusa. Go dira jalo go ne go tla bontsha gore Satane o ne a bua maaka le gore Jehofa ke ene a itseng se se siametseng batho. Re tla ithuta go le gontsi ka ntlha eno mo Kgaolo 11. Mme o akanya eng ka tshwetso e Adame le Efa ba neng ba e dira? A ba ne ba tshwanetse go dumela Satane mme ba tlole taelo ya Modimo? Sengwe le sengwe se ba neng ba na le sone se ne se tswa kwa go Jehofa. O ne a ba neile botshelo, lefelo le lentle le ba neng ba nna mo go lone le tiro e e itumedisang. Mme Satane ene o ne a sa ba naya sepe. Wena o ka bo o ile wa dira eng?
10. Mongwe le mongwe wa rona o lebane le go dira tshwetso efe ya botlhokwa?
10 Mongwe le mongwe wa rona o lebane le tshwetso e e tshwanang le eo, mme botshelo jwa rona bo ikaegile ka gore re tlhopha eng. Re ka tlhopha go ikobela Jehofa gore e nne Mmusi wa rona mme re thuse go bontsha gore Satane ke moaki kgotsa re ka tlhopha go reetsa Satane mme e nne ene a re laolang. (Pesalema 73:28; bala Diane 27:11.) Batho ba le bantsi ga ba ikobele Modimo. Kana e bile, ga se ene a laolang lefatshe. Fa e le gore ga se ene, ke mang yo o laolang lefatshe?
KE MANG YO O LAOLANG LEFATSHE?
11, 12. (a) Ntlha ya go bo Satane a solofeditse Jesu magosi a lefatshe e re ruta eng? (b) Ke ditemana dife tsa Baebele tse di bontshang gore Satane ke ene a laolang lefatshe?
11 Jesu o ne a itse gore ke mang yo o busang lefatshe. Nako nngwe Satane o ne a “mmontsha magosi otlhe a lefatshe le kgalalelo ya one” mme a mo raya a re: “Dilo tseno tsotlhe ke tla di go naya fa o ka wela fa fatshe mme wa nkobamela.” (Mathaio 4:8, 9; Luke 4:5, 6) Ipotse jaana: ‘A go a kgonega gore Satane a solofetse Jesu magosi ao fa e ne e se a gagwe?’ Ga go kgonege. Dipuso tsotlhe tsa lefatshe leno ke tsa ga Satane.
12 Gongwe o ka ipotsa go re: ‘Go tla jang gore Satane e nne ene a laolang lefatshe? A Jehofa ga se ene Modimo Mothatayotlhe, yo o bopileng dilo tsotlhe?’ (Tshenolo 4:11) Ee go ntse jalo, mme Jesu o ne a bitsa Satane a re ke “mmusi wa lefatshe leno.” (Johane 12:31; 14:30; 16:11) Moaposetoloi Paulo le ene o ne a bitsa Satane Diabolo a re ke “modimo wa tsamaiso eno ya dilo.” (2 Bakorintha 4:3, 4) Moaposetoloi Johane o ne a kwala a re “lefatshe lotlhe le namaletse mo maatleng a yo o boikepo.”—1 Johane 5:19.
LEFATSHE LA GA SATANE LE TLA NYELEDIWA JANG?
13. Ke eng fa re tlhoka lefatshe le lesha?
13 Lefatshe leno le nnela kotsi go ya pele. Dintwa, boferefere, boitimokanyi le tirisodikgoka ke seomodiro fela. Le fa batho ba re ba leka go le kana kang go fedisa mathata ano otlhe, ba itaya se fololetse. Mme mo nakong e e sa fediseng pelo, Modimo o tla fedisa bosula jo bo mo lefatsheng ka ntwa ya Haramagedona le go dira gore go nne le lefatshe le lesha la tshiamo.—Tshenolo 16:14-16; bona Ntlha e e Kwa Bofelong ya 10.
14. Ke mang yo Modimo a mo tlhophileng go nna Kgosi ya Bogosi jwa Gagwe? Baebele e ne ya porofeta e reng ka Jesu?
14 Jehofa o tlhophile Jesu Keresete gore e nne ene Kgosi ya Bogosi jwa Gagwe jo bo kwa legodimong. Dingwaga di le diketekete tse di fetileng, Baebele e ne ya porofeta gore Jesu o tla busa e le “Kgosana ya Kagiso” le gore puso ya gagwe e tla tswelela e busa go ya go ile. (Isaia 9:6, 7) Jesu o ne a laela balatedi ba gagwe gore ba rapelele puso eo ba re: “A bogosi jwa gago bo tle. A thato ya gago e diragale le mo lefatsheng, jaaka kwa legodimong.” (Mathaio 6:10) Mo Kgaolo 8, re tla ithuta kafa Bogosi Jwa Modimo bo tla nyeletsang magosi a lefatshe leno ka gone. (Bala Daniele 2:44.) Mme go tswa foo, Bogosi Jwa Modimo bo tla fetola lefatshe go nna paradaise e ntle.—Bona Ntlha e e Kwa Bofelong ya 11.
LEFATSHE LE LESHA LE GAUFI!
15. “Lefatshe le lesha” ke eng?
15 Baebele ya re: “Go na le magodimo a masha le lefatshe le lesha tse re di letetseng” mme “go tla nna tshiamo mo go tsone.” (2 Petere 3:13; Isaia 65:17) Ka dinako tse dingwe fa Baebele e bua ka “lefatshe” e a bo e bua ka batho. (Genesise 11:1) Ka jalo, “lefatshe le lesha” la tshiamo ke batho botlhe ba ba ikobelang Modimo, ba a tla ba segofatsang.
16. Ke mpho efe e Modimo a tla e nayang ba ba tla bong ba tshela mo lefatsheng le lesha, mme re tshwanetse go dira eng gore a re e neye?
16 Jesu o ne a solofetsa gore batho ba ba tla tshelang mo lefatsheng le lesha la Modimo ba tla newa “botshelo jo bo sa khutleng.” (Mareko 10:30) Re tshwanetse go dira eng gore re newe mpho eo? Tsweetswee bala Johane 3:16 le 17:3 go bona karabo. A jaanong re boneng gore Baebele ya re botshelo bo tla bo bo ntse jang mo lefatsheng la Paradaise.
17, 18. Re itse jang gore go tlile go rena kagiso mo lefatsheng le gore re tlile go tshela ka pabalesego?
17 Bosula, dintwa, bokebekwa le thubakanyo di tla bo sa tlhole di le gone. Ga go kitla go nna le batho ba ba bosula mo lefatsheng. (Pesalema 37:10, 11) Modimo o tla “dira gore dintwa di kgaotse go ya kwa ntlheng ya lefatshe.” (Pesalema 46:9; Isaia 2:4) Go tla bo go na le batho ba ba ratang Modimo e bile ba mo ikobela. Go tla bo go rena kagiso.—Pesalema 72:7.
18 Batho ba ga Jehofa ba tla tshela ka pabalesego. Fa Baiseraele ba ne ba ikobela Modimo, ba ne ba tshela ka pabalesego ka gonne o ne a ba sireletsa. (Lefitiko 25:18, 19) Kwa lefatsheng la Paradaise, ga re kitla re boifa sepe kgotsa ope. Re tla bo re sireletsegile tota!—Bala Isaia 32:18; Mika 4:4.
19. Re itse jang gore dijo e tla bo e le ntletsentletse kwa lefatsheng le lesha?
19 Dijo e tla bo e le ntletsentletse. “Go tla nna le dijo tsa ditlhaka di le dintsi mo lefatsheng; go tla penologa mo godimo ga dithaba.” (Pesalema 72:16) Jehofa “Modimo wa rona, o tla re segofatsa” e bile ‘lefatshe le tla ntsha kungo ya lone.’—Pesalema 67:6.
20. Re itse jang gore lefatshe e tla nna paradaise?
20 Lefatshe lotlhe e tla nna paradaise. Batho ba tla bo ba na le matlo le ditshingwana tse dintle thata. (Bala Isaia 65:21-24; Tshenolo 11:18.) Lefatshe lotlhe le tla nna fela jaaka tshimo e ntle ya Edene. Jehofa o tla re naya sengwe le sengwe se re se tlhokang. Baebele e bua jaana ka ene: “O bula seatla sa gago o kgotsofatse keletso ya setshedi sengwe le sengwe.”—Pesalema 145:16.
21. Re itse jang gore batho ba tla tshela mmogo le diphologolo?
21 Batho ba tla tshela mmogo le diphologolo. Diphologolo ga di kitla di gobatsa batho. Bana ba tla ikutlwa ba babalesegile, tota le fa ba na le diphologolo tse gompieno di leng kotsi thata.—Bala Isaia 11:6-9; 65:25.
22. Ke eng se Jesu a tla se direlang batho ba ba lwalang?
22 Ga go na ope yo o tla bong a lwala. Jesu o ne a fodisa batho ba le bantsi fa a ne a le mo lefatsheng. (Mathaio 9:35; Mareko 1:40-42; Johane 5:5-9) E re ka e le Kgosi ya Bogosi Jwa Modimo, o tla fodisa mongwe le mongwe. Ga go na ope yo o tla reng: “Ke a bobola.”—Isaia 33:24; 35:5, 6.
23. Modimo o tla dira eng ka batho ba ba suleng?
23 Batho ba ba suleng ba tla tshela gape. Modimo o solofetsa gore o tla tsosa batho ba ba suleng. “Go tlile go nna le tsogo ya ba ba siameng mmogo le ba ba sa siamang.”—Bala Johane 5:28, 29; Ditiro 24:15.
24. O ikutlwa jang ka go tshela mo lefatsheng la Paradaise?
24 Re tshwanetse go dira tshwetso. Re ka tlhopha go ithuta ka Jehofa le go mo direla kgotsa go itshelela fela jaaka re batla. Fa re tlhopha go direla Jehofa, re tla tshela monate mo nakong e e tlang. Monna mongwe o ne a re fa Jesu a sena go tsosiwa a mo gopole, mme Jesu o ne a mo solofetsa a re: “O tla nna le nna mo Paradaiseng.” (Luke 23:43) A re ithute ka Jesu Keresete le kafa a tla diragatsang ditsholofetso tse di itumedisang tsa Modimo ka gone mo nakong e e tlang.


text:
KGAOLO 12
O ka Dira Eng go Nna Tsala ya Modimo?
1, 2. Ke bomang ba e neng e le ditsala tsa ga Jehofa?
O BATLA go nna tsala le motho yo o ntseng jang? Mongwe yo o mo ratang le yo o utlwanang thata le ene. Motho yo o nang le botho jo o bo ratang.
2 Go na le batho bangwe ba Jehofa Modimo a ba tsayang e le ditsala tsa gagwe. Ka sekai, Aborahame e ne e le tsala ya ga Jehofa. (Isaia 41:8; Jakobe 2:23) Gape Jehofa o ne a rata Dafide. O ne a mmitsa a re ke ‘monna yo o amogelwang ke pelo ya gagwe.’ (Ditiro 13:22) Mme Daniele ene e ne e le “mongwe yo o rategang” mo go Jehofa.—Daniele 9:23.
3. Go tlile jang gore Aborahame, Dafide le Daniele e nne ditsala tsa ga Jehofa?
3 Go tlile jang gore Aborahame, Dafide le Daniele e nne ditsala tsa ga Jehofa? Jehofa o ne a raya Aborahame a re: “O reeditse lentswe la me.” (Genesise 22:18) Jehofa o nna tsala le batho ba ba sa ikgogomoseng e bile ba mo ikobela. A go a kgonega gore setšhaba sotlhe se nne tsala ya Modimo? Ee. Jehofa o ne a raya setšhaba sa Iseraele a re: “Utlwang lentswe la me, mme ke tla nna Modimo wa lona, mme lona lo tla nna batho ba me.” (Jeremia 7:23) Ka jalo, le wena o tshwanetse go ikobela Jehofa fa o batla go nna tsala ya gagwe.
JEHOFA O SIRELETSA DITSALA TSA GAGWE
4, 5. Jehofa o sireletsa jang ditsala tsa gagwe?
4 Baebele ya re Jehofa o batlana le ditsela tsa go bontsha “ba pelo ya bone e feletseng mo go ene nonofo ya gagwe.” (2 Ditiragalo 16:9) Mo go Pesalema 32:8, Jehofa o raya ditsala tsa gagwe a re: “Ke tla dira gore o nne le temogo ke bo ke go rute tsela e o tshwanetseng go tsamaya mo go yone. Ke tla naya kgakololo ke go beile leitlho.”
5 Go na le mongwe yo o batlang go re thibela gore re se ka ra nna ditsala tsa Modimo. Mme Jehofa o batla go re sireletsa. (Bala Pesalema 55:22.) Re direla Jehofa ka pelo yotlhe ka gonne ke tsala ya rona. Ga re mo latlhe le fa go ka nna thata jang. Re ikutlwa jaaka mopesalema fa a ne a bua jaana ka Jehofa: “Ka gonne o kafa seatleng sa me sa moja, ga ke na go reketlisiwa.” (Pesalema 16:8; 63:8) Satane o leka jang go re thibela go nna ditsala tsa Modimo?
TATOFATSO YA GA SATANE
6. Satane a reng ka batho?
6 Mo Kgaolo 11, re ithutile gore Satane o ne a pega Jehofa molato a re Jehofa o maaka e bile o a tsietsa ka gonne o thibela Adame le Efa go itirela tshwetso ya gore ke eng se se siameng le se se sa siamang. Gape buka ya Baebele ya Jobe ya re Satane o latofatsa batho ba ba batlang go nna ditsala tsa Modimo. Satane a re batho ba direla Modimo ka gonne a ba naya sengwe e seng ka gonne ba mo rata. Gape Satane a re a ka kgona go kgaoganya batho le Modimo. Mma re bone gore re ka ithuta eng mo go Jobe le tsela e Jehofa a neng a mo sireletsa ka yone.
7, 8. (a) Jehofa o ne a ikutlwa jang ka Jobe? (b) Satane o ne a reng ka Jobe?
7 Jobe e ne e le mang? E ne e le monna yo o siameng yo o neng a tshela dingwaga di le 3 600 tse di fetileng. Jehofa o ne a bolelela Satane gore ga go ope yo o neng a tshwana le Jobe ka nako eo. Jobe o ne a tlotla Modimo fela thata e bile a tlhoile se se bosula. (Jobe 1:8) Jobe e ne e le tsala ya ga Jehofa.
8 Satane o ne a re Jobe o direla Modimo ka gonne a mo naya sengwe. Satane o ne a raya Jehofa a re: “A wena ka bowena ga wa tlhoma legora go mo dikologa le go dikologa ntlo ya gagwe le go dikologa sengwe le sengwe se a nang le sone gotlhe fela? O segofaditse tiro ya diatla tsa gagwe, le diruiwa tsa gagwe di anametse kgakala mo lefatsheng. Mme, go na le moo, ntsha seatla sa gago, tsweetswee, o ame sengwe le sengwe se a nang le sone mme o bone gore a ga a na go go tlhapatsa fa pele ga gago.”—Jobe 1:10, 11.
9. Jehofa o ne a letla Satane gore a dire eng?
9 Satane o ne a latofatsa Jobe gore o direla Jehofa fela ka gonne a gabile sengwe. Gape Satane o ne a re a ka kgona go dira gore Jobe a emise go direla Jehofa. Le fa Jehofa a ne a sa dumalane le Satane, o ne a mo letla gore a leke Jobe go bona gore o ne a rata Jehofa go le kana jang.
SATANE O TLHASELA JOBE
10. Satane o ne a tlhasela Jobe jang, mme Jobe o ne a tsiboga jang?
10 Satane o ne a simolola ka go utswa kgotsa go bolaya leruo lotlhe la ga Jobe. Go tswa foo, a bolaya batlhanka ba bantsi ba ga Jobe. Jobe o ne a sala a iphotlhere. La bofelo Satane o ne a dirisa setsuatsue go bolaya bana botlhe ba ga Jobe. Mme Jobe ga a ka a itatola Jehofa. “Mo go seno sotlhe Jobe ga a ka a leofa kgotsa a kaya fa Modimo a dirile sepe se se sa tshwanelang.”—Jobe 1:12-19, 22.
11. (a) Ke eng se sengwe gape se Satane a neng a se dira Jobe? (b) Jobe o ne a tsiboga jang?
11 Satane ga a ka a itlhoboga. O ne a raya Modimo a re: “Ntsha seatla sa gago, . . . mme o mo ame go fitlha kwa lerapong la gagwe le nama ya gagwe mme o bone gore a ga a na go go tlhapatsa fa pele ga gago.” Satane o ne a dira gore Jobe a tsenwe ke bolwetse jo bo botlhoko. (Jobe 2:5, 7) Le mo lekgetlong leno, Jobe ga a ka a itatola Jehofa. O ne a re: “Nka se tlose bothokgami jwa me mo go nna go fitlha ke swa!”—Jobe 27:5.
12. Jobe o bontshitse jang gore Satane o ne a bua maaka?
12 Jobe o ne a sa tlhaloganye gore go direga eng le gore ke eng a ne a boga botlhoko jaana. O ne a tsaya gore Jehofa ke ene a mmakelang mathata. (Jobe 6:4; 16:11-14) Le fa go ntse jalo, Jobe o ne a nna a ikanyega mo go Jehofa. Go ne go bonala sentle gore Jobe o ne a se pelotshetlha. E ne e le tsala ya Modimo ka gonne a mo rata. Satane o ne a bua maaka a matala!
13. E re ka Jobe e ne e le tsala ya mmatota, Jehofa o ne a mo direla eng?
13 Le fa Jobe a ne a sa itse gore go direga eng kwa legodimong, o ne a ikanyega mo Modimong mme a bontsha gore Satane o bosula. Jehofa o ne a duela Jobe ka gonne e ne e le tsala ya mmatota.—Jobe 42:12-17.
SATANE O GO LATOFATSA JANG?
14, 15. Satane o latofatsa batho botlhe ka eng?
14 O ka ithuta go le gontsi mo go se se diragaletseng Jobe. Gompieno le rona Satane o re latofatsa ka go re re direla Jehofa re gabile sengwe. Mo go Jobe 2:4, Satane a re: “Sengwe le sengwe se monna [kgotsa motho] a nang le sone o tla se ntsha mo boemong jwa moya wa gagwe.” Ka jalo, Satane a re batho botlhe ba pelotshetlha. Dingwaga di le dintsi morago ga loso lwa ga Jobe, Satane o ne a sa ntse a tlhapatsa Jehofa e bile a latofatsa batlhanka ba gagwe. Ka sekai, Diane 27:11 ya re: “Tlhalefa morwaaka, mme o ipedise pelo ya me, gore ke tle ke fetole ene yo o nkgobang [kgotsa yo o ntlhapatsang].”
15 O ka bontsha gore Satane o maaka fa o tlhopha go ikobela Jehofa le go nna tsala ya Gagwe. Le fa o ka latlhegelwa ke dilo tse dintsi ka gonne o batla go nna tsala ya Modimo, itse gore eo ke tshwetso e e molemo e e di gaisang tsotlhe! Tshwetso eo ga se kgetsi e potlana. Satane a re o tlile go latlha Modimo fa o na le mathata. O leka go re tsietsa gore re se ka ra ikobela Modimo. O dira seo jang?
16. (a) Satane o dirisa maano afe go leka go kgaoganya batho le Jehofa? (b) Diabolo a ka leka jang go go thibela go ikobela Jehofa?
16 Satane o dirisa maano a le mantsi go leka go re kgaoganya le Modimo. O tlhasela jaaka “tau e e kurutlang, e e batlang go kometsa mongwe.” (1 Petere 5:8) O se ka wa gakgamala fa o bona ditsala le ba masika kgotsa batho ba bangwe ba leka go go tlogedisa go ithuta Baebele le go dira se se siameng. O ka nna wa bona e kete o a tlhaselwa. * (Johane 15:19, 20) Gape Satane o itira jaaka e kete ke “moengele wa lesedi.” Ka jalo, a ka nna a re tsietsa gore re se ka ra ikobela Jehofa. (2 Bakorintha 11:14) Leano le lengwe le Satane a le dirisang go re thibela go ikobela Jehofa ke go dira gore re ikutlwe re sa tshwanelege go direla Modimo.—Diane 24:10.
IKOBELE DITAELO TSA GA JEHOFA
17. Ke eng fa re ikobela Jehofa?
17 Fa re ikobela Jehofa re bontsha gore Satane o maaka. Ke eng se se ka re thusang go ikobela Jehofa? Baebele ya re: “O rate Jehofa Modimo wa gago ka pelo yotlhe ya gago le ka moya otlhe wa gago le ka maatla otlhe a gago.” (Duteronome 6:5) Re ikobela Jehofa ka gonne re a mo rata. Fa nako e ntse e ya, re tla rata Jehofa le go feta mme re tla dira sepe fela se a re kopang gore re se dire. Moaposetoloi Johane o ne a re: “Seno ke se lorato lwa Modimo lo se kayang, gore re boloke ditaelo tsa gagwe; mme ditaelo tsa gagwe ga di imele.”—1 Johane 5:3.
18, 19. (a) Dingwe tsa dilo tse Jehofa a di tsayang di sa siama ke dife? (b) Re itse jang gore Jehofa ga a ka ke a re kopa go dira dilo tse re ka se kang ra di kgona?
18 Ke dilo dife tse Jehofa a reng ga di a siama? Go na le dikai mo lebokosong le le reng, “ Tlhoa se Jehofa a se Tlhoileng.” Go ka nna ga lebega e kete dilo tseno ga di phoso go le kalo. Mme fa o bala Baebele mme o akanya thata ka se o se balang o tla tlhaloganya mosola wa go ikobela melao ya ga Jehofa. O ka nna wa bona o tshwanelwa ke go fetola dilo dingwe mo botshelong jwa gago. Le fa ka dinako tse dingwe go ka nna thata, fa o dira diphetogo tseo, o tla nna le kagiso e bile o tla itumelela go nna tsala ya Modimo. (Isaia 48:17, 18) Re itse jang gore go a kgonega go dira diphetogo tseo?
19 Jehofa ga a ka ke a re kopa gore re dire sengwe se re ka se kang ra se kgona. (Duteronome 30:11-14) Jehofa o re itse go feta kafa rona re ikitseng ka teng. O itse dilo tse re di kgonang le tse re sa di kgoneng. (Pesalema 103:14) Moaposetoloi Paulo a re: “Modimo o a ikanyega, e bile ga a na go lo lesa lo raelwa go feta se lo ka se itshokelang, mme mmogo le thaelo gape o tla dira tsela ya go tswa gore lo kgone go e itshokela.” (1 Bakorintha 10:13) Ga re belaele gore Jehofa o tla re thusa go dira se se siameng. O tla re naya “maatla a a fetang a a tlwaelegileng” gore re kgone go itshokela mathata. (2 Bakorintha 4:7) Paulo o ne a re: “Mo dilong tsotlhe ke na le nonofo ka ntlha ya yo o nnayang maatla.” O ne a bua jalo ka gonne Jehofa o ne a mo thusitse go lebana le mathata a gagwe.—Bafilipi 4:13.
RATA SE MODIMO A SE RATANG
20. Re tshwanetse go tshwana le Modimo ka eng, mme ka ntlha yang?
20 Fa re batla go nna ditsala tsa ga Jehofa, re tshwanetse go tlogela dilo tse a sa di rateng, mme ga se gone fela. (Baroma 12:9) Re tshwanetse go rata dilo tse Modimo a di ratang. Dilo tseo di tlhalosiwa mo go Pesalema 15:1-5. (E bale.) Ditsala tsa ga Jehofa di leka go tshwana le ene ka go nna le “lorato, boipelo, kagiso, bopelotelele, bopelonomi, molemo, tumelo, bonolo, boikgapo.”—Bagalatia 5:22, 23.
21. O ka dira jang gore o kgone go etsa Modimo?
21 O ka dira jang gore o kgone go etsa Modimo? O tshwanetse go rata se Jehofa a se ratang ka go bala le go ithuta Baebele ka metlha. (Isaia 30:20, 21) Fa o ntse o tsweletse o dira jalo, o tla rata Jehofa le go feta mme go tla nna motlhofo gore o mo ikobele.
22. Go tla direga eng fa o ikobela Jehofa?
22 Go fetola kafa o ntseng o tshela ka teng go ka tshwana le go apola diaparo tse di kgologolo o bo o apara tse disha. Baebele ya re o ‘apole botho jo bogologolo’ mme o “apare botho jo bosha.” (Bakolosa 3:9, 10) Le fa go ka tswa go le thata go dira diphetogo tseno, Jehofa a re o tla re naya “maduo a magolo” fa re mo ikobela. (Pesalema 19:11) Tlhopha go ikobela Jehofa mme o bontshe gore Satane o maaka. Direla Jehofa ka gonne o mo rata e seng ka gonne o gabile sengwe. Mme fa o dira jalo, o tla nna tsala ya Modimo!
^ ser. 16 Ga go reye gore Satane o laola batho ba ba lekang go go thibela go ithuta Baebele. Mme Satane ke “modimo wa tsamaiso eno ya dilo” e bile “lefatshe lotlhe le namaletse mo maatleng a [gagwe].” Ka jalo, ga go gakgamatse fa batho bangwe ba leka go re thibela go direla Jehofa.—2 Bakorintha 4:4; 1 Johane 5:19.


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Genesise 17:1-27
17 E rile Aberame a nna dingwaga di le masome a robongwe le borobongwe, foo Jehofa a bonala kwa go Aberame mme a mo raya a re:+ “Ke nna Modimo Mothatayotlhe.+ Tsamaya fa pele ga me mme o itshupe o se na molato.+2 Ke tla dira kgolagano ya me fa gare ga me le wena,+ gore ke tle ke go ntsifatse thata, fela thata.”+3 Foo Aberame a wa ka sefatlhego,+ mme Modimo a tswelela go bua le ene, a re:4 “Mme nna, bona! kgolagano ya me e na le wena,+ mme ruri o tla nna rra boidiidi jwa ditšhaba.+5 Leina la gago ga le kitla le tlhola le bidiwa Aberame, mme leina la gago e tshwanetse go nna Aborahame, ka gonne ke tla go dira rra boidiidi jwa ditšhaba.6 Ke tla go atisa fela thata e bile ke tla dira gore o nne setšhaba, mme go tla tswa dikgosi mo go wena.+7 “Ke tla diragatsa kgolagano ya me fa gare ga me le wena+ le losika lwa gago morago ga gago kafa dikokomaneng tsa bone gore e nne kgolagano ka bosakhutleng,+ gore ke itshupe ke le Modimo mo go wena le mo losikeng lwa gago morago ga gago.+8 Mme ke tla naya wena le losika lwa gago morago ga gago lefatshe le o leng moeng mo go lone,+ le lefatshe lotlhe la Kanana, gore o le rue ka bosakhutleng; mme ke tla itshupa ke le Modimo mo go bone.”+9 Mme Modimo a tswelela go raya Aborahame a re: “Fa e le wena, o tshwanetse go boloka kgolagano ya me, wena le losika lwa gago morago ga gago kafa dikokomaneng tsa bone.+10 Eno ke kgolagano ya me e lo tla e bolokang, fa gare ga me le lona, le losika lwa gago morago ga gago:+ Monna mongwe le mongwe wa lona o tshwanetse go rupisiwa.+11 Mme lo rupisiwe mo nameng ya matlalo a lona a bonna, mme e tshwanetse go nna sesupo sa kgolagano fa gare ga me le lona.+12 Mme motho mongwe le mongwe wa lona wa monna yo o malatsi a le robedi o tshwanetse go rupisiwa,+ kafa dikokomaneng tsa lona, ope fela yo o tsholelwang mo ntlong le ope fela yo o rekilweng ka madi mo mothong ope fela wa motswakwa yo o sa tsweng mo losikeng lwa gago.13 Monna mongwe le mongwe yo o tsholelwang mo ntlong ya gago le monna mongwe le mongwe yo o rekilweg ka madi a gago o tshwanetse gore ruri a rupisiwe;+ mme kgolagano ya me mo nameng ya lona e tshwanetse go nna kgolagano ka bosakhutleng.+14 Mme motho wa monna yo o sa rupisiwang yo nama ya letlalo la gagwe la bonna e se kitlang e rupisiwa, moya oo a o kgaolwe mo bathong ba one.+ O tlodile kgolagano ya me.”15 Mme Modimo a tswelela a raya Aborahame a re: “Fa e le Sarai mosadi wa gago, o se ka wa bitsa leina la gagwe o re Sarai, ka gonne leina la gagwe ke Sara.+16 Mme ke tla mo segofatsa ke ba ke go naya ngwana wa mosimane ka ene;+ ke tla mo segofatsa mme o tla nna ditšhaba;+ dikgosi tsa ditšhaba di tla tswa mo go ene.”+17 Foo Aborahame a wa ka sefatlhego mme a simolola go tshega a ba a re mo pelong ya gagwe:+ “A monna yo o dingwaga di le lekgolo o tla tsholelwa ngwana, mme a Sara, ee, a mosadi yo o dingwaga di masome a le robongwe o tla belega?”+18 Morago ga moo Aborahame a raya Modimo wa boammaaruri a re: “Ao tlhe, e kete Ishemaele a ka tshela fa pele ga gago!”+19 Modimo a araba a re: “Ruri Sara mosadi wa gago o tla go tsholela ngwana wa mosimane, mme o mo reye leina o re Isake.+ Ke tla tlhomamisa kgolagano ya me le ene gore e nne kgolagano ka bosakhutleng mo losikeng lwa gagwe morago ga gagwe.+20 Mme ka ga Ishemaele ke go utlwile. Bona! ke tla mo segofatsa e bile ke tla mo atisa mme ke tla mo ntsifatsa thata, fela thata.+ Ruri o tla tshola dikgosana di le lesome le bobedi, mme ke tla mo dira gore a nne setšhaba se segolo.+21 Le fa go ntse jalo, ke tla tlhomamisa kgolagano ya me le Isake,+ yo Sara a tla go mo tsholelang mo nakong e e tlhomilweng eno mo ngwageng o o tlang.”+22 Foo Modimo a fetsa go bua le ene mme a tlhatloga a tswa fa go Aborahame.+23 Morago ga moo Aborahame a tsaya Ishemaele morwawe le banna botlhe ba ba tsholetsweng mo ntlong ya gagwe le mongwe le mongwe yo o rekilweng ka madi a gagwe, motho mongwe le mongwe wa monna mo banneng ba ntlo ya ga Aborahame, a rupisa nama ya matlalo a bone a bonna mo letsatsing lone leno, fela jaaka Modimo a ne a buile le ene.+24 Mme Aborahame o ne a le dingwaga di le masome a robongwe le borobongwe fa go ne go rupisiwa nama ya letlalo la gagwe la bonna.+25 Mme Ishemaele morwawe o ne a le dingwaga di le lesome le boraro fa go ne go rupisiwa nama ya letlalo la gagwe la bonna.+26 Aborahame a rupisiwa mo letsatsing lone leno, le Ishemaele morwawe.+27 Le banna botlhe ba ntlo ya gagwe, ope fela yo o tsholetsweng mo ntlong le ope fela yo o rekilweng ka madi mo mothong wa motswakwa, a rupisiwa le ene.+